open-index/open-wikipedia-markdown huggingface dataset:
ఎ. విన్సెంట్

**ఎ. విన్సెంట్** (14 జూన్ 1928 – 2015 ఫిబ్రవరి 25) సినిమా ఛాయాగ్రాహకుడు. కేరళకు చెందిన విన్సెంట్ తెలుగు, తమిళ, మలయాళ భాషల చిత్రాలతో పాటు హిందీ చిత్రాలకు కూడా ఛాయగ్రాహకుడిగా వ్యవహరించారు. అలాగే, 30 చిత్రాలకు దర్శకత్వం వహించారు. ఆయన ఫిల్మ్‌ఫేర్ ఉత్తమ సినిమా ఛాయాగ్రాహకునిగా "ప్రేమ్‌నగర్" (1974) సినిమాకు అవార్డు అందుకున్నారు. ఆయన చివరి మలయాళం చిత్రం 1985లో విడుదలైన 3డి చిత్రం "పౌర్ణమి రావిల్"
## జీవిత విశేషాలు
విన్సెంట్ 1928 లో మద్రాసు ప్రెసిడెన్సీ లోని కాలికట్లో జన్మించారు. ఆయన జెమిని స్టుడియోస్కు అనుసంధానమైన ఛాయాగ్రాహకుడు కమల్ ఘోష్ వద్ద శిక్షణ పొందాడు. ఆయన తన ప్రస్థానాన్ని తమిళ సినిమాతో ప్రారంభించారు. ఆయన శివాజీ గణేషన్ నటించిన చిత్రం"ఉత్తమ పుత్తిరన్"తో ప్రసిద్ధుడైనాడు. ఆయన సి.వి.శ్రీధర్ తో కలసి "కళ్యాణ పరిసు", "నెంజిల్ ఆర్ ఆలయం", "కాధలిక్క నేరమిల్లై", "సుమైతాంగి", "దెన్ నిలవి" సినిమాలను చేసారు. అప్పుడు ఆయన మలయాళం, తెలుగు చలనచిత్రాలలో మంచి విజయాలను సాధించారు. ఆయన హిందీ చలన చిత్రాలతో పాటు దక్షిణ భారతదేశంలో మంచి గుర్తింపును పొందారు. ఆ కాలంలో భారతీయ సినిమా ఛాయాగ్రాహకత్వం శైశవ దశలో ఉన్నప్పుడు ఆయన వివిధ ప్రదేశాలు, కోణాలలో కెమేరాతో అనేక ప్రయోగాలు చేసాడు. అంతకు పూర్వం దక్షిణ భారతదేశంలోని చలన చిత్రాలలో లేనివిధంగా వినూత్నంగా ఛాయాగ్రాహకత్వం చేసారాయన. 2003 లో ఇండియన్ సొసైటీ ఆఫ్ సినిమాటోగ్రాఫెర్స్ ఆయనకు కె.కె. మహాజన్, వి.కె.మూర్తిలతో పాటు గౌరవ సభ్యత్వం యిచ్చారు.

ఆయన సుమారు 30 చిత్రాలకు దర్శకత్వం వహించారు. వీటిలో అధిక భాగం మలయాళ భాషా చిత్రాలే. ఆయన మొదటి సారి దర్శకత్వం వహించిన మలయాళ సినిమా 1965 లో విడుదలైన "భార్గవి నిలయం". ఇది మలయాళ సినిమా చరిత్రలో విజయాన్ని సాధించింది.

ఆయన ఫిబ్రవరి 25 2015 న తన 86 యేండ్ల వయస్సులో మరణించారు. ఆయన కుమారులు కూడా ఛాయాగ్రాహకులే. ఆయనకు ఒక కుమార్తె కూడా ఉంది.

## సినిమాలు
1953లో 'చండీ రాణి' చిత్రానికి గెస్ట్ సినిమాటోగ్రాఫర్ గా చేశారు విన్సెంట్. పూర్తి స్థాయి సినిమాటోగ్రాఫర్గా 'బ్రతుకు తెరువు', బక్త ప్రహ్లాద, అమర దీపం, పెళ్ళి కానుక, కుల గోత్రాలు, ప్రేమ నగర్, లేత మనసులు, అడవి రాముడు, నారీ నారీ నడుమ మురారి, మేజర్ చంద్రకాంత్, బొబ్బిలి సింహం, సాహస వీరుడు సాగరకన్య, అన్నమయ్య.. ఇలా వంద చిత్రాలకు పైగా విన్సెంట్ కెమెరా కనువిందు చేసింది. నలుపు-తెలుపు చిత్రాలు, రంగుల చిత్రాలకూ ఛాయాగ్రాహకుడిగా వ్యవహరించి, చిత్రసీమలో ఓ ప్రత్యేక స్థానాన్ని సంపాదించుకున్నారు.

## వ్యక్తిగత జీవితం
ఆయన ఇద్దరు కుమారులు జయనన్ విన్సెంట్, అజయనన్ విన్సెంట్ కూడా తండ్రి బాటలో ఛాయాగ్రాహకులుగా మారారు. తండ్రికి తగ్గ తనయులు అనిపించుకున్నారు.
## మూలాలు

## ఇతర లింకులు
*

వర్గం:తెలుగు సినిమా ఛాయాగ్రహకులు
వర్గం:1928 జననాలు
వర్గం:2015 మరణాలు
వర్గం:ఫిలింఫేర్ పురస్కార విజేతలు
శివరామకృష్ణన్

* లక్ష్మణ్ శివరామకృష్ణన్ : భారత మాజీ క్రికెట్ క్రీడాకారుడు.
* కె.సి.శివరామకృష్ణన్‌ : ఆంధ్రప్రదేశ్‌ రాజధాని నిపుణుల కమిటీ ఛైర్మన్‌ ,మాజీ ఐ.ఎ.ఎస్ అధికారి.
కె.సి.శివరామకృష్ణన్

**[[కె.సి.శివరామకృష్ణన్‌]]** ఐ.ఎ.ఎస్.అధికారి, ఆంధ్రప్రదేశ్‌ రాజధాని నిపుణుల కమిటీ ఛైర్మన్‌.
## జీవిత విశేషాలు

## ఉద్యోగం
తమిళనాడుకు చెందిన శివరామకృష్ణన్‌ 1958 లో పశ్చిమ బెంగాల్‌ ఐఎఎస్‌ క్యాడర్‌లో ఉద్యోగ వృత్తిని ప్రారంభించారు. కోల్‌కతా మెట్రోపాలిటన్‌ డెవలప్‌మెంట్‌ అథారటీికి కార్యదర్శిగా వ్యవహరించారు. అనంతరం 1985లో కేంద్ర గంగ అథారిటీ మొదటి డైరక్టర్‌గా నియమితులయ్యారు. తరువాత కేంద్ర ప్రభుత్వంలో అనేక స్థాయిల్లో ఉన్నత పదవులను నిర్వహించారు. ఆయన పట్టణ ప్రణాళిక కార్యదర్శిగా కూడా పనిచేశారు.
## శివరామకృష్ణన్ కమిటీ
ఆంధ్ర ప్రదేశ్‌కు రాజధాని ఎంపిక కోసం కేంద్ర హౌంమంత్రిత్వ శాఖ నియమించిన ఐదుగురు సభ్యులు నిపుణుల కమిటీకీ శివరామకృష్ణన్‌ ఛైర్మన్‌గా వ్యవహరించారు.తుది నివేదికను 2014, ఆగస్టు 31లోపు అందజేయాలని కేంద్ర హౌం శాఖ శివరామకృష్టన్‌ కమిటీని ఆదేశించింది. కమిటీ తన నివేదికను కేంద్రం చెప్పిన రోజు కంటే ముందే ఆగస్టు 29న అందజేసింది. కమిటీ తన నివేదికలో మూడు ప్రాంతాల్లో రాజధాని ఏర్పాటు చేస్తే అభివృద్ధి కేంద్రీకృతం కాకుండా చూడొచ్చునని తెలిపింది.ప్రస్తుతం రాష్ట్ర ప్రభుత్వం ఏర్పాటు చేస్తున్న రాజధాని ప్రాంతాన్ని ఆ కమిటీ వ్యతిరేకించింది. కమిటీ సిఫార్సులను పక్కన పెట్టి రాష్ట్ర ప్రభుత్వం రాజధాని నిర్మాణం చేపడుతోంది. అమరావతి ప్రాంతంలో వరదలు సంభవించే ప్రమాదం ఉందని పేర్కొంది. కాని రాష్ట్ర ప్రభుత్వం రాజధాని కోసం కేంద్రం నియమించిన నిపుణుల కమిటీ నివేదికలోని ఒక్క అంశాన్ని కూడా పరిగణనలోకి తీసుకోలేదు. 

## మరణం
ఆయన గురువారం మే 28 2015 న ఢిల్లీలోని ఎయిమ్స్‌లో మరణించారు. గుండెపోటుకు గురైన ఆయన ఆసుపత్రిలో చికిత్స పొందుతూ తుదిశ్వాస విడిచారు.
## మూలాలు

## ఇతర లింకులు
* policy reasearch
* K C Sivaramakrishnan: God’s own civil servant
* రాజధాని కమిటీ చైర్మన్ శివరామకృష్ణన్ కన్నుమూత
* శివరామకృష్ణన్‌ కన్నుమూత
వర్గం:2015 మరణాలు
వర్గం:ఐ.ఏ.ఎస్.ఆఫీసర్లు
వర్గం:గుండెపోటు మరణాలు
గీట్ల ముకుందారెడ్డి

thumb|గీట్ల ముకుందారెడ్డి
**గీట్ల ముకుందారెడ్డి** కాంగ్రెస్ పార్టీ సీనియర్ నాయకుడు. పెద్దపల్లి శాసనసభ నియోజకవర్గానికి మాజీ శాసన సభ్యులు.
## జీవిత విశేషాలు
ఈయన కరీంనగర్ జిల్లా పెద్దపల్లిలో మే 15 1944 న జన్మించారు. ఆయన పెద్దపల్లి నియోజక వర్గం నుంచి మూడుసార్లు శాసన సభ్యులుగా గెలుపొందారు. 1970లో రాజకీయ ప్రవేశం చేసిన గీట్ల కూనారం గ్రామం నుంచి 1970, 1976లో రెండుసార్లు గ్రామ సర్పంచ్‌గా గెలిచారు. అనంతరం 1981లో స్వతంత్ర అభ్యర్థిగా పెద్దపల్లి సమితి అధ్యక్షుడిగా విజయకేతనం ఎగురవేశారు. ఎన్టీఆర్‌ ప్రభంజనం వీస్తున్న 1983లో కాంగ్రెస్‌ పార్టీ అభ్యర్థిగా పెద్ద పల్లి నియోజకవర్గం నుంచి శాసన సభ్యులుగా పోటీ చేసి గోనె ప్రకాశరావు చేతిలో ఓటమి పాలయ్యారు. అయితే, 1985లో జరిగిన మధ్యంతర ఎన్నికల్లో మొదటిసారి విజయం సాధించి అప్పటీ ప్రధానమంత్రి ఇందిరాగాంధీ అభిమానాన్ని చూరగొన్నారు. అప్పటి నుంచి ఆయన ఏడుసార్లు కాంగ్రెస్‌ అభ్యర్థిగా, ఒకసారి టిఆర్‌ఎస్‌ అభ్యర్థిగా పోటీ చేయగా ఆయనను మూడు సార్లు మాత్రమే విజయం వరించింది. ఆయన సతీమణి కమలారెడ్డి. ఆయనకు ఇద్దరు కుమారులు ఒక కుమార్తె.
## మరణం
ఆయన క్యాన్సర్తో సికింద్రాబాద్ యశోధ అస్పత్రిలో చికిత్స పొందుతూ ఏప్రిల్ 19 2014 న మరణించారు.

## మూలాలు

## ఇతర లింకులు
* ముకుందారెడ్డి జీవిత విశేషాలు-సాక్షి పత్రికలో

వర్గం:2014 మరణాలు
వర్గం:క్యాన్సర్ వ్యాధి మరణాలు
వర్గం:భారత జాతీయ కాంగ్రెస్ నాయకులు
వర్గం:పార్టీలు ఫిరాయించిన రాజకీయ నాయకులు
వర్గం:1944 జననాలు
వర్గం:పెద్దపల్లి జిల్లా రాజకీయ నాయకులు
వర్గం:పెద్దపల్లి జిల్లా నుండి ఎన్నికైన ఆంధ్రప్రదేశ్ శాసన సభ్యులు
వర్మ (పేరు)

**వర్మ** అనునది ధర్మసింధు  అను సాహిత్యం ప్రకారం సనాతన క్షత్రియ కులాల్లో పేర్ల చివర ఉండే గౌరవ నామము. ఈ పదమునకు అర్ధము డాలు (Shield) లేక రక్షణ. వెర్మ, బర్మన్ అనునవి వర్మ యొక్క ఇతర రూపాలు. ఆధునిక యుగంలో వర్మ అను నామము ఒరిస్సా బ్రాహ్మణులు, మరియూ ఇతర కులాలవారు కూడా తమ పేర్లకు చేర్చుకోవడం జరుగుచున్నది .

ఫిన్నీ భాషలో వర్మ అనగా నమ్మకం అని అర్ధము. ఫిన్ లాండ్ దేశంలో వర్మ అను పదం 20 వ శతాబ్దంలో వాడుకలోకి వచ్చింది. ఆ దేశ ప్రజలు ఆగస్టు 22 న నామధేయ దినోత్సవం జరుపుకుంటారు . Møre og Romsdal అను నార్వే దేశంలో వర్మ అను గ్రామం కూడా ఉంది.

కేరళ రాష్ట్రంలో వర్మ అను నామాన్ని ట్రావన్ కోర్ రాజవంశస్తులు, కొచ్చిన్ రాజవంశస్తులు పెట్టుకుంటారు. చారిత్రాత్మకంగా వర్మ అను నామాన్ని ఎక్కువగా రాజపుత్రులు, ఆంధ్ర క్షత్రియులు ఆర్య క్షత్రియులు భట్టు రాజులు వంటి క్షత్రియ కులాలవారు ధరించుకుంటారు. వర్మ అను నామాన్ని క్షత్రియేతర కులాలకు చెందిన వీరులకు, ఉద్యమకారులకు కూడా బిరుదుగా ఇచ్చేవారు. తెలంగాణా రాష్ట్రంలోని దళిత ఉద్యమ పితామహుడైన భాగ్యరెడ్డి వర్మ (1888 - 1950) దీనికి ఉదాహరణ.

ఇటీవల వడ్డేరులు, అగ్నికుల క్షత్రియులు, వెలమ వంటి సామాజిక వర్గాలవారు, దళిత వర్గాలవారు కూడా వర్మ అను నామాన్ని ధరించుకోవడం జరుగుచున్నది .

## మూలాలు

## బయట లంకెలు
*http://www.kamakoti.org/kamakoti/articles/Dharma%20Bindu.pdf

వర్గం:ఇంటిపేర్లు
అమ్మోనియం క్రోమేట్

**అమ్మోనియం క్రోమేట్ ** ఒక రసాయనిక సమ్మేళన పదార్థం.
## సమ్మేళనం భౌతిక ధర్మాలు
అమ్మోనియం క్రోమేట్ ఒక ఆకర్బన సమ్మేళనందీని యొక్క రసాయన సంకేతం (NH4) 2CrO4. ఇది పసుపు వర్ణంలో స్పటిక రూపంలో లభ్యమైయే ఘన పదార్థం. అమ్మోనియం హైడ్రోక్సైడ్, అమ్మోనియం డైక్రోమేట్ లసంయోగంవలన అమ్మోనియం క్రోమేట్ పదార్థం ఏర్పడుతుంది. ఇది నీటిలోలోకరుగుతుంది. సమ్మేళనం యొక్క అణు భారం 152.07 గ్రాములు/మోల్. సాంద్రత 1.9 గ్రాములు/సెం.మీ3.ద్రవీభవన స్థానం 185&nbsp;°C (365&nbsp;°F; 458 K) .నీటి ఉష్ణోగ్రత పెరిగే కొలది ఈసమ్మేళనము నీటిలో కరుగు ద్రావణియత పెరుగుతుంది.

## ఉపయోగాలు
పోటో గ్రఫిలో జెలటిన్ కోటింగ్ లో సేన్సిటిజర్‌గా వాడెదరు. అమ్మోనియం క్రోమేట్ ను పోతోగ్రఫిలో, జౌళి ముద్రణలో ఉన్నిమీద రంగుల అద్దకంలో వాడెదరు. అలాగే ప్రయోగ, పరిశోధనశాలలో ప్రయోగశాల రసాయనంగా, ఉత్పేరకంగా, క్షయికరణ నిరోధినిగా ఉపయోగిస్తారు.ముఖ్యంగా ప్రయోగశాలలో గుణాత్మక విశ్లేషణలో ఉపయోగిస్తారు.
## ఆరోగ్యం పై ప్రభావం
ఈ సమ్మేళనం విష స్వభావమున్న సమ్మేళనం. చర్మం, కళ్ళు, శ్వాసనాళకోశాల మీద, మ్యూకస్ పొరల మీద ఇరిటేసన్ కలిగిస్తుంది. ఇది క్యాన్సర్ కారకం కూడా. దేహకండారాలమీద లివరు, మూత్రపిండాల మీద కూడా దుష్ఫలితాలను కలిగిస్తుంది.

## మూలాలు

వర్గం:అమ్మోనియా సమ్మేళనాలు
వర్గం:అకర్బన సమ్మేళనాలు
ఆదిపూడి రంగనాధరావు

**ప్రొఫెసర్ ఎ.రంగనాథరావు** M.B.B.S., M.S., M.Ch., D.Sc. (జననం 1930 ఏప్రిల్ 11 - మరణం 2014 డిసెంబరు 18) భారతదేశానికి చెందిన యూరాలజిస్టు. ఆయన ఆంధ్రప్రదేశ్ రాష్ట్రంలో తొలి కిడ్నీ ఆపరేషన్ చేసిన వ్యక్తిగా రికార్డులకెక్కారు.

## జీవిత విశేషాలు
ఆయన తూర్పుగోదావరి జిల్లా పిఠాపురంలో జన్మించారు. స్థానికంగా ప్రాథమిక విధనభ్యసించారు. ఇంటర్మీటియట్ ను కాకినాడ లోని. పి.ఆర్ కాలేజీలో పూర్తిచేసారు. విశాఖపట్నం లోని ఆంధ్రా మెడికల్ కాలేజీలో వైద్య పట్టాను పొంది 1956 నుండి ఆంధ్రప్రదేశ్ రాష్ట్రంలో వైద్య సేవలనందిస్తున్నారు.ఆయన సర్జరీలో పోస్టుగ్రాడ్యుయేషన్ (ఎం.ఎస్.) ను అదే కళాశాలలో 1962లో పూర్తి చేసారు. తన ప్రభుత్వ ఉద్యోగాన్ని కొనసాగిస్తూనే ఆయన యూరాలజీలో మాస్టర్స్ డిగ్రీని 1969 లో వెల్లూరు లోని క్రిస్టియన్ వైద్య కళాశాలలో పూర్తిచేసారు. ఆయన భారతదేశంలో మొదటి యూరాలజిస్టుగా, ఆంధ్ర ప్రదేశ్ రాష్ట్రంలో తొలి కిడ్నీ మార్పిడి చేసిన వైద్యునిగా వినుతికెక్కాడు.

ఆయన 1962-1970 ల మధ్య ఆంధ్ర మెడికల్ కాలేజీలో అసిస్టెంట్ ప్రొఫెసర్ గా పనిచేసారు. 1970 నుండి 1983 ల వరకు ఉస్మానియా మెడికల్ కళాశాలలో యూరాలజీ విభాగంలో ప్రొఫెసర్ గా పనిచేసారు. ఆయన నిజాం ఇనిస్టిట్యూట్ ఆఫ్ మెడికల్ సైన్సెస్ లో యూరాలజీ విభాగానికి గౌరవ సలహాదారుగా ఉన్నారు. తన సుదీర్ఘ ప్రస్థానంలో 1970 లో ఆంధ్రా మెడికల్ కళాశాలలో మొదటి యూరాలజీ విభాగాన్ని స్థాపించారు.1980 నుండి పోస్టుగ్రాడ్యుయేటు కోర్సును యూరాలజీలో ప్రవేశపెట్టారు. ఆయన వైద్యబృందం 1982 లో ఉస్మానియా జనరల్ హాస్పటల్ లో కిడ్నీ మార్పిడి శస్త్రచికిత్సను విజయవంతంగా పూర్తిచేసారు. ఇది ఆంధ్రప్రదేశ్ రాష్ట్రంలో జరిగిన మొట్టమొదటి శస్త్రచికిత్స.

25 సంవత్సరాలకు పైగా గ్రాడ్యుయేట్, పోస్టుగ్రాడ్యుయేట్ విద్యార్థులకు బోధించారు. ఆయన అనేక భారతీయ విశ్వవిద్యాలయాలకు యూరాలజీ విభాగంలో పోస్టుగ్రాడ్యుయేట్ విద్యార్థులకు ఎక్జామినరుగా ఉన్నారు. ఆయన జాతీయ యూరాలజీ కాన్ఫరెన్స్ లో సుమారు 35 మౌఖిక ప్రదర్శనలిచ్చారు. ఆయన ఇండియన్ జర్నల్ ఆఫ్ యూరాలజీలో 12 శాస్త్రీయ పత్రాలను ప్రచుచించారు. భారతదేశంలోని యూరాలజి సొసైటీ యొక్క జాతీయ కాన్ఫరెన్సులలో అనేక శాస్త్రీయ తరగతులను నిర్వహించారు.

ఆయన 19982-89 మధ్య కాలంలో యూరాలజీ సొసైటీ ఆఫ్ ఇండియాకు గౌరవ సెక్రటరీ, ఉపాధ్యక్షులు, అధ్యక్షులుగా ఉన్నారు. ఆయన హైదరాబాదులోని యితర యూరాలస్టులతో కలసి 1994 లో హైదరాబాదు ఇనిస్టిట్యూట్ ఆఫ్ యూరాలజీని స్థాపించారు.

ఆయనకు 2009 మార్చి 13 న ఎన్.టి.ఆర్ యూనివర్శిటీ ఆఫ్ హెల్త్ సైన్సెస్ లో జరిగిన 13 వ వార్షిక కాన్వొకేషన్లో "డాక్టర్ ఆఫ్ సైన్స్" అవార్డునిచ్చారు.

## ఓరేషన్స్
* ఆయన 1996 లో ఎండురాలజీ పై "డా.హెచ్.ఎస్.భట్ ఓరేషన్" పై ప్రసంగించారు.
* డా.యల్లా ప్రసాద్ మెమోరియల్ ఓరేషన్ - 1985.
* డా. హేమాద్రి సర్కార్ మెమోరియల్ ఓరేషన్ (యూరాలజీలో) -1990.
* డా.భాస్కర రెడ్ది ఎండోమెంట్ ఓరేషన్ - 1996.
## మరణం
ఆయన 18. 12. 2014 న దివంగతులయ్యారు.
## మూలాలు

## ఇతర లింకులు

వర్గం:1930 జననాలు
వర్గం:2014 మరణాలు
వర్గం:తెలుగువారిలో వైద్యులు
వర్గం:తెలుగువారిలో శాస్త్రవేత్తలు
వర్గం:తూర్పు గోదావరి జిల్లా వైద్యులు
ఆలపాటి అప్పారావు

**డాక్టర్ ఆలపాటి అప్పారావు** వ్యవసాయశాస్త్రవేత్త,  ఆచార్య ఎన్.జి.రంగా వ్యవసాయ విశ్వవిద్యాలయ విశ్రాంత కులపతి. 
## జీవిత విశేషాలు
ఆయన గుంటూరు జిల్లా యడ్లపల్లి గ్రామం లో 1926 జూలై 1 న జన్మించారు. స్థానికంగా ప్రాథమిక విద్యాభ్యాసం పూర్తి చేసిన ఆయన తమిళనాడులోని కోయంబత్తూరు వ్యవసాయ డిగ్రీ బీఎస్సీ చదివారు. 1945లో మద్రాస్ విశ్వవిద్యాలయంలో మొదటి ర్యాంకుతో ఉత్తీర్ణులయ్యారు. 1957లో వరిలో "అగ్గితెగులు" పై పరిశోధన పత్రం రాసి పీహెచ్‌డీ పొందారు. అనంతరం కర్నూలు జిల్లా నంద్యాల వ్యవసాయ పరిశోధన కేంద్రంలో పత్తి పంటపై పరిశోధనా సహాయకుడుగా చేరారు. పరిశోధనానంతర కోర్సును అమెరికాలోని కన్సాస్ విశ్వవిద్యాలయంలో 1962లో పూర్తిచేసారు. ప్రత్తిపంటపై పరిశోధనా సహాయకుడిగా నంద్యాల పరిశోధనా కేంద్రంలో చేరిన ఆయన మొక్కల తెగుళ్ళపై ప్రొఫెసరుగా 1967లో ఎన్.జి.రంగా విశ్వవిద్యాలయంలో పదోన్నతి పొందినారు. అంచెలంచెలుగా ఎదిగి 1973-1982 మధ్యకాలంలో విశ్వవిద్యాలయ పరిశోధనా సంచాలకుడిగా పనిచేసారు. తరువాత ప్రపంచబ్యాంకులో వ్యవసాయ శాస్త్రవేత్తగా పనిచేసారు. తిరిగి వచ్చి, ఆచార్య ఎన్.జి.రంగా విశ్వవిద్యాలయ ఉపకులపతి (వైస్ ఛాన్సలర్)గా 1985 నుండి 1991 వరకు బాధ్యతలు నిర్వహించారు. వ్యవసాయ అధ్యాపకుడిగా, పరిశోధకుడిగా, పాలకుడిగా అత్యుత్తమ సేవలందించిన అప్పారావుగారు, పలు పురస్కారాలు అందుకున్నారు. జాతీయ వ్యవసాయశాస్త్ర విజ్ఞాన సంస్థలో "ఫెలో" తో పాటు, పలు ఇతర సంస్థలలో, కమిటీలలో సభ్యులుగా ఆయన సేవలందించారు. "ఇండియన్ సొసైటీ ఆఫ్ ఎక్స్టెన్షన్ ఎడ్యుకేషన్" అను సంస్థ నుండి ప్రతిష్టాత్మకమైన "ఆర్ & డి లింకర్" పురస్కారాన్ని సైతం ఆయన అందుకున్నారు.

## వ్యక్తిగత జీవితం
ఆయనకు భార్య స్వర్ణకుమారి, ముగ్గురు కుమారులు సాంబశివప్రసాద్, హరిప్రసాద్‌, శివశంకరప్రసాద్‌ ఉన్నారు.
## మరణం
ఆయన గుండె సంబంధ వ్యాధితో బాధపడుతూ సోమాజీగూడ యశోధ ఆసుపత్రిలో చికిత్స పొందుతూ మే 7 2014 న మరణించారు.
## మూలాలు

## ఇతర లింకులు
* డాక్టర్ ఆలపాటి అప్పారావు అస్తమయం

వర్గం:2014 మరణాలు
వర్గం:1926 జననాలు
వర్గం:తెలుగువారిలో శాస్త్రవేత్తలు
వర్గం:గుండెపోటు మరణాలు
వర్గం:వ్యవసాయ శాస్త్రవేత్తలు
వర్గం:గుంటూరు జిల్లా విద్యావేత్తలు
వర్గం:గుంటూరు జిల్లా శాస్త్రవేత్తలు
జి.ఎల్.ఎన్.శాస్త్రి

**జి.ఎల్.ఎన్.శాస్త్రి** ప్రముఖ హోమియో వైద్యులు. ఆయన ఆంధ్రప్రదేశ్ లో హోమియోపతి పితామహునిగా పేరుపొందారు.
## జివిత విశేషాలు
డా. జి.ఎల్.ఎన్.శాస్త్రి ఆగస్టు 15 1930 న కృష్ణా జిల్లా నందిగామలో జన్మించారు. ఆయన డా.గురురాజు హోమియో మెడికల్ కాలేజి, గుడివాడలో 1947 నుండి 1951 వరకు విద్యనభ్యసించారు. ఆయన ఐ.ఐ.హెచ్.పికు వ్యవస్థాపక సభ్యులు, గౌరవాధ్యక్షులు. ఆయన ఏప్రిల్ 2 2013 న మరణించారు. ఆయనకు పిల్లలు లేరు.

## సేవలు
ఆయన ఆంధ్ర ప్రదేశ్ రాష్ట్రంలో వివిధ ప్రభుత్వ హోమియో ఆసుపత్రులలో మెడికల్ ఆఫీసరుగా పనిచేసారు. ఆయన మలక్ పేట ప్రభుత్వ హోమియో హాస్పటల్ కు సూపరింటెండెంట్ గానూ, ఆంధ్రప్రదేశ్ లోని వివిధ ప్రభుత్వ హోమియో కళాశాలలలో ప్రొఫెసరుగానూ, ప్రిన్సిపాల్ గానూ పనిచేసారు. ఆయన 1990-97 మధ్య సెంట్రల్ కౌన్సిల్ ఆఫ్ హోమియోపతిలో సభ్యునిగా తన సేవలందించారు.ఆయన బిసిటి ప్రోగ్రాం (బెల్లడోన, కాల్సెరియా, టుబెర్‌కులినం) కు ముఖ్య నిర్మాణ శిల్పి. ఆయన వ్యవస్థాపక సభ్యునిగా 1986-95 మధ్య సెక్రటరీ జనరల్ గానూ, నేషనల్ ప్రెసిడెంటుగా (1995-98), అనేక సంవత్సరాల వరకు సలహాదారునిగా పనిచేసారు. ఆయన 1982-86 మధ్య ఐ.ఐ.హెచ్.పి యొక్క అధికార భాగం ఐన రేషనల్ మెడిసన్ కు మేనేజింగ్ డైరక్టరుగా పనిచేసారు.

## మూలాలు

## ఇతర లింకులు
* GLN Sastry died-న్యూ ఇండియన్ ఎక్స్‌ప్రెస్ ఆర్టికల్ 

వర్గం:హోమియోపతి వైద్యులు
వర్గం:తెలుగువారిలో వైద్యులు
వర్గం:1930 జననాలు
వర్గం:కృష్ణా జిల్లా వైద్యులు
జంధ్యాల దక్షిణామూర్తి

[thumb|[జంధ్యాల దక్షిణామూర్తి చిత్రపటానికి నివాళి అర్పిస్తున్న దృశ్యం]]
**జంధ్యాల దక్షిణామూర్తి** ఆంధ్రప్రదేశ్ కు చెందిన వైద్యులు.
## జివిత విశేషాలు
ఆయన జూన్ 21 1902 న కృష్ణా జిల్లా మచిలీపట్నం లో గౌరినాథశాస్త్రి, వెంకటలక్ష్మీ దంపతులకు  జన్మించారు. విజయవాడ లో ప్రాథమిక,ఉన్నత విద్యలను పూర్తిచేసారు. విశాఖపట్నంలోని మెడికల్ కళాశాలలో, మద్రాసులోని రాయపురం మెడికల్ స్కూల్ లో వైద్యవిద్యనభ్యసించారు. బెంగళూరులో నిమింటో హాస్పటల్ లో ఆఫ్తాల్మోలజీలో ప్రత్యేక శిక్షణ పొందారు. కలకత్తా ట్రోపికల్ మెడిసన్ సెంతర్ లో నేత్రవైద్య పరిశోధనలు చేసారు.

1928 లో తిరిగి బెజవాడ వచ్చి మెడికల్ ప్రాక్టీసు ప్రారంభించారు. రోగనిదాన శాస్త్రంమీద గాఢాధ్యయనం చేసారు. "పేదల డాక్టరు" గా కోస్తా జిల్లాలలో పేరొందారు. బీదవారికి చికిత్స, మందులు ఉచితంగా అందించడమే కాక, వారి అవసరాలను గమనించి డబ్బు కూడా సహాయం చేసేవారు.

## రాజకీయాలలో
ఆయన అనతికాలంలోనే ప్రజలకు దగ్గరయ్యారు. విజయవాడ మ్యునిసిపల్ కౌన్సిలర్ గా (1930 నుండి), మ్యునిసిపల్ చైర్మన్ గా (1957-60) పనిచేసారు. వైద్య చికిత్సారంగానికి దూరమై, రాజకీయ చికిత్సకు సమీపమై విజయవాడ ప్రజల మన్ననలందుకున్నారు. రాష్ట్రప్రభుత్వం "పురప్రముఖ్" బిరుదుతో సత్కరించింది.

ఆయన 1966 సెప్టెంబరు 30 న మరణించారు.
## వ్యక్తిగత జీవితం
ఆయన చతుర్థ కుమారుడు డాక్టర్ జంధ్యాల శంకర్ డాక్టరు గా ప్రస్థానాన్ని ప్రారంభించి వైద్యవృత్తిలో రాణించి, విజయవాడ మ్యునిసిపల్ మేయర్ గా (1987-92) పనిచేశారు.

## మూలాలు

## ఇతర లింకులు

వర్గం:1902 జననాలు
వర్గం:1966 మరణాలు
వర్గం:తెలుగువారిలో వైద్యులు
వర్గం:కృష్ణా జిల్లా వైద్యులు
వర్గం:విజయవాడ వ్యక్తులు
వర్గం:విజయవాడ పురపాలక సంఘ చైర్మన్‌లు
మట్టెగుంట వెంకట రాధాకృష్ణారావు

**మట్టెగుంట వెంకట రాధాకృష్ణారావు** సుప్రసిద్ధ వైద్యులు.
## జీవిత విశేషాలు
ఆయన గుంటూరు జిల్లా లోని నగరం మండలానికి చెందిన అల్లపర్రు గ్రామంలో నవంబరు 1 1903 న జన్మించారు. ఆయన తండ్రి వెంకటరమణయ్య. 1928 లో ఎం.బి.బి.ఎస్. పూర్తిచేసారు. లండన్ విశ్వవిద్యాలయం నుండి ఎఫ్.సి (పాథాలజీ) డిగ్రీ అందుకున్నారు.
## ఉద్యోగ జీవితం
ఆయన కూనూరు రీసెర్చి లేబొరేటరీకి రీసెర్చ్ స్కాలర్ గా ఉంటూ (1935-41) పరిశోధనలు ప్రారంభించారు. బొంబాయి లోని హాఫ్‌కిన్ ఇనిస్టిట్యూట్ వారి న్యూట్రిషన్ అండ్ ఎక్స్‌పెరిమెంటు పాథాలజీ విభాగానికి అసిస్టెంటు డైరక్టరుగా, విభాగాధిపతిగా (1941-49) పనిచేసారు. 1947 లో మెడికల్ రీసెర్చి కౌన్సిల్ ఆఫ్ గ్రేట్ బ్రిటన్ లో రీసెర్చ్ స్కాలర్ గా యున్నారు.హాఫ్‌కిన్ ఇనిస్టిట్యూట్ లోనే (బొంబాయి) న్యూట్రిషన్ విభాగానికి అధిపతిగా ఉన్నారు (1949-61). కె.ఇ.ఎం. హస్పటల్ బొంబాయికి న్యూట్రిషన్ సంబంధించి గౌరవ సలహాదారుగా (1963) ఉన్నారు. 1952 లో బర్మా ప్రభుత్వానికి కూడా ప్రపంచ ఆరోగ్య సంస్థ తరపున న్యూట్రిషన్ సలహాదారునిగా ఉన్నారు.

ఇండియన్ నేషనల్ సైన్స్ అకాడమీ (1945), ఇండియన్ ఆకాడమీ ఆఫ్ సైన్సెస్, ఇండియన్ అకాడమీ ఆఫ్ మెడికల్ సైన్సెస్ మొదలగు ప్రఖ్యాత వైద్య సంస్థల ఫెలోషిప్‌తో అనితరసాధ్యమైన పరిశోధనలు నిర్వహించారు.

డా. రావు మానవ పౌష్టికాహార రంగంలో ప్రత్యేక నిపుణునిగా దేశ విదేశాలలో ప్రఖ్యాతి పొందారు. 70కి పైగా పరిశోధనా పత్రాలను దేశ విడేశీ మెడికల్ జర్నల్స్ లో వెలువరించారు. అనేక మోనోగ్రాఫ్స్ ను రచించారు. ఆయన వ్రాసిన వాటిలో ప్రసిద్ధి పొందినవి diet manual, road to good nutrition, Cirrhosis of the liver in NOrthern circles, Technical reports on diet and nutrition surveys.

## గౌరవ పదవులు
ఆయన వివిధ ప్రభుత్వ సంస్థలలో గౌరవ పదవులను అధిష్టించారు.
* పాథలాజికల్ సొసైటీ ఆఫ్ గ్రేట్ బ్రిటన్.
* న్యుట్రిషన్ సొసైటీ ఆఫ్ గ్రేట్ బ్రిటన్.
* ప్రపంచ ఆరోగ్య సంస్థ అధ్వర్యంలో పోషకాహార సలహా మండలి నిపుణులు.
* నేషనల్ న్యూట్రిషన్ అడ్వయిజరీ కమిటీ (భారతదేశం)
* మెడికల్ అండ్ వెటర్నల్ విభాగం. (ఇండియన్ సైన్స్ కాంగ్రెస్ లోనిది)

## మూలాలు

## ఇతర లింకులు

వర్గం:తెలుగువారిలో వైద్యులు
వర్గం:1903 జననాలు
వర్గం:గుంటూరు జిల్లా వైద్యులు
మట్టెగుంట

* మట్టెగుంట వెంకట అప్పారావు : సురేఖ కలం పేరుతో గల వ్యంగ్య చిత్రకారులు.
* మట్టెగుంట వెంకట రాధాకృష్ణారావు : సుప్రసిద్ధ వైద్యులు.
గుమ్మడి జోసఫ్

**గుమ్మడి జోసఫ్** ప్రముఖ హృద్రోగ వైద్యులు (MBBS, M Sc, M D, Ph D, & MAMS FUCWI). ఆయన గుండె వ్యాథులపై పరిశోధనలు చేసి గుండెపోటు రాకుండా చేసే చికిత్సలను అభివృద్ధి పరచారు. 
## జీవిత విశేషాలు
ఆయన 1928 డిసెంబరు 6 న కృష్ణా జిల్లా గుడ్లవల్లేరు లో జన్మించారు. ఆంధ్ర విశ్వవిద్యాలయంలో ఎం.బి.బి.ఎస్. చదివారు. నేషనల్ అకాడమీ ఆఫ్ మెడికల్ సైన్సెస్(న్యూఢిల్లీ) లో ఎం.డి(ఫిజియాలజీ) పట్టాను అందుకున్నారు. ఫిజియాలజీ లో పి.హెచ్.డి., ఎం.ఎ.ఎం.ఎస్. చేసారు. అనేక పరిశోధనా పత్రాలను వెలువరించారు.

## ఉద్యోగ జీవితం
ఆయన అనేక మెడికల్ కళాశాలలలో బోధించారు. 1956లో ఆంధ్ర మెడికల్ సర్వీసులో లెక్చరర్ గానూ, 1959-61 లలో రీడరుగా 1962 -80 లలో ఫిజియాలజీ విభాగానికి ప్రొఫెసర్, విభాగాధిపతిగ పనిచేసారు. ఆయన గుంటూరు మెడికల్ కళాశాలలో కూడా బోధన చేసారు. ఆంధ్రప్రదేశ్ పబ్లిక్ సర్వీసు కమిషన్ సభ్యులుగా (1980-86) కూడా ఉన్నారు. ఉస్మానియా మెడికల్ కాలేజి లో గౌరవ ఆచార్యులుగా(1986) పనిచేసారు. నేషనల్ అకాడమీ ఆఫ్ సైన్సెస్ లో,ఇంటర్నేషనల్ సొసైటీ ఫర్ హార్ట్ రీసెర్చ్ లో, ఇండియన్ సైన్స్ కాంగ్రెస్ అసోసియేషన్, అసోసియేషన్ ఆఫ్ ఫిజియాలజిస్ట్స్ అండ్ ఫార్మకోలాజిస్ట్స్, ఇండియాలో గౌరవ సభ్యత్వాన్ని పొందారు.

ఆయన లండన్లో పి.హెచ్.డి చేసినందుకు గ్రీన్ ఫీల్డు మెడల్ పొందారు.ఆయన సీనియర్ కామన్వెల్త్ ఫెలోషిప్ గ్రహీత, ఈమ్‌సిఒఎస్‌ఎ (విశాఖపట్నం) వారి సిల్వర్ మెమొంటో గ్రహీత.
## వ్యక్తిగత జీవితం
ఆయన భార్య విమలా జోసఫ్. ఆమె ఆంగ్లంలో బి.ఎ చేశారు.జోసఫ్ కు ఇద్దరు కుమారులు, ఇద్దరు కుమార్తెలు. ఆయన కుమారుడు డా.జోయెల్ గుమ్మడి క్రైస్తవ బోధకుడు, రచయిత, సంగీతకారుడు, గాయకుడు, క్రీడాకారుడు, పారిశ్రామికవేత్త. కుమార్తె డా.శోభా పాల్, (ఎం.డి) డా.మనోహర్ పాల్(ఇ.ఎన్.టి సర్జన్) ని వివాహం చేసుకున్నారు. వారు దక్షిణ అమెరికాలో ఉన్నారు. కుమార్తె సుహ్రులత ఆలూర్ (పిల్లల మనోవిజ్ఞాన నిపుణురాలు) మెల్‌బోర్న్ లో పనిచేస్తున్నారు. ఆమె మెకానికల్ ఇంజనీరు అయిన ఆలూర్ తిమోటీ ను వివాహమాడి ఆస్ట్రేలియాలో నివాసముంటున్నారు. కుమారుదు సామ్యూల్ శరత్ గుమ్మడి (ఎం.బి.ఎ) సాఫ్టెన్షియల్ సాఫ్ట్‌వేర్ కంపెనీకి జనరల్ మేనేజరుగా పనిచేస్తున్నాడు.

## మూలాలు

## ఇతర లింకులు

వర్గం:గుండె చికిత్స నిపుణులు
వర్గం:1928 జననాలు
వర్గం:కృష్ణా జిల్లా వైద్యులు
వర్గం:తెలుగువారిలో వైద్యులు
గుమ్మడి జయకృష్ణ

**గుమ్మడి జయకృష్ణ** సినిమా ఛాయాగ్రాహకుడు.ఆయన తెలుగు, మలయాళ సినిమాలకు ఛాయాగ్రాహకునిగా పనిచేసారు.
## జీవిత విశేషాలు
ఆయన విజయవాడలో 1974 మార్చి 20 న జన్మించారు. ఆయన నేషనల్ ఫిల్ం అవార్డును నాన్-ఫీచర్ ఫిల్ం ఛాయాగ్రాహణానికి గానూ పొందారు. ఆయన తీసిన నాన్-ఫీచర్ ఫిల్మ్‌ "వెన్ దిస్ మ్యాన్ డైస్".

ఆయన 10వతరగతి చదువుతున్నప్పుడు సినిమాటోగ్రఫీ పై మక్కువ పెంచుకున్నారు. ఆయన "గీతాంజలి(1989)" సినిమా సినిమాటోగ్రఫీ చూసి ప్రభావితులైనారు. ఆయన తల్లిదండ్రులు ఆయనను ప్రోత్సహించారు. 12 సంవత్సరాల పాఠశాల విద్య అనంతరం ఆయన FTIIలో చేరాలనుకున్నారు. కానీ డిగ్రీ సర్టిఫికేటు అవసరమైంది. అందువలన ఆయన జె.ఎన్.టి.యులో ఫొటోగ్రఫీలో డిగ్రీ చేసారు. ఆయన సినిమాటోగ్రాఫర్ సమీరా రెడ్డి వద్ద అసిస్టెంటుగా 2 సంవత్సరాలు చేసారు. 2004 లో ఆయన చలన చిత్ర ఫోటోగ్రఫీలో గ్రాడ్యుయేషన్ ను పూణె లోని "ఫిల్ం అండ్ టెలివిజన్ ఇనిస్టీట్యూట్ ఆఫ్ ఇండియా"లో చేసారు. ఆయన FTIIలో విద్యార్థిగా యున్నప్పుడే ఆయన సంభాషణా చిత్రం కొడక్ ఫిల్ం స్కూల్ కాంపిటేషన్లో జాతీయ స్థాయిలో గెలుపొందింది.

## తెలుగు సినిమా
FTII కీ గ్రాద్యుయేషన్ చేసిన తరువాత ఆయన హైదరాబాదు వచ్చి తెలుగు సినిమా మిస్టర్ అండ్ మిసెస్ శైలజా కృష్ణమూర్తి కి సినిమాటోగ్రాఫర్ గా చేసారు. 2007 లో ఆయన చేసిన సినిమా ఒక్కడున్నాడు రిలీస్ అయినది. 2008 లో ఇదీ సంగతి కి గుర్తింపు పొందారు. ఆయన అనేక లఘుచిత్రాలకు ఛాయాగ్రహణం చేసారు.

## అంతర్జాతీయ గౌరవాలు
2010 లో ఆయన ఛాయాగ్రహణం చేసిన మరాఠీ చిత్రం "విహిర్"కు ఆస్ట్రేలియా లోని ఆసియా పసిఫిక్ స్క్రీన్ అవార్డ్స్ లో ఉత్తమ సినిమాటోగ్రఫీ అవార్దు గెలుచుకుంది.

## మూలాలు

## ఇతర లింకులు

వర్గం:1974 జననాలు
వర్గం:తెలుగు సినిమా ఛాయాగ్రహకులు
వర్గం:మలయాళ సినిమా
వర్గం:విజయవాడ వ్యక్తులు
ఆదిపూడి (అయోమయ నివృత్తి)

* ఆదిపూడి - ఆంధ్రప్రదేశ్, బాపట్ల జిల్లా, కారంచేడు మండలంలోని గ్రామం.
* ఆదిపూడి రంగనాధరావు : భారతదేశానికి చెందిన యూరాలజిస్టు. 
* ఆదిపూడి సోమనాథరావు : బహుభాషా పండితులు, రచయిత, సంఘసంస్కర్త.
దీవి రంగాచార్యులు

**దీవి రంగాచార్యులు** (జూలై 3, 1898 - ఫిబ్రవరి 6, 1976) సుప్రసిద్ధ ఆయుర్వేద వైద్యులు.ప్రాచీన హిందూ వైద్యశాస్త్ర పరిశోధకులు.
## జివిత విశేషాలు
ఆయన బాపట్ల లో జూలై 3, 1898 లో జన్మించారు. ప్రాచీన భారతీయ వైద్యశాస్త్ర ప్రకాండుల "సంహిత" లను ఆపోసన పట్టారు. చరక మహర్షిని ఆదర్శంగా తీసుకొని, ప్రజలకు వైద్య సేవలను ఉచితంగా అందజేయాలన్న మహదాశయంతో జీవిత పర్యంతం కర్మయోగిగా భాసిల్లారు.

ప్రాచీన భారతీయ వైద్యాలతోపాటు అలోపతి,న్యాచురోపతి,హోమియోపతి,క్రోమోథెరపీ, హైడ్రోథెరపీ,యోగా మొదలైన చికిత్సా విధానాలన్నింటిలో శిక్షణ పొందారు. వ్యాధిగ్రస్తుల పట్ల శ్రద్ధ వహించాలని, వ్యాథి నిర్దారణపట్ల ఏకాగ్రత ఉండి తీరాలన్న లక్ష్యంతో ఆయుర్వేద వైద్యాన్ని ఒక మహోద్యమ శైలిలో రాష్ట్రమంతటా ప్రచారం చేసారు.

బొంబాయిలో ఎలక్ట్రోథెరపీ లో ప్రత్యేక శిక్షణ పొంది, గుంటూరులో తొలిసారిగా విద్యుత్ చికిత్సాలయాన్ని స్థాపించారు. కేరళ రాష్ట్రంలోని ప్రధాన విభాగమైన "పంచకర్మ సిద్ధాంతాన్ని" అభ్యసించి, చికిత్సాపరంగా నూతన ఆవిష్కరణలు చేసారు. నిత్య విద్యార్థిగా ఉంటూ సంప్రదాయ వైద్య రంగంలో గాఢాధ్యయనం చేసి, చికిత్సారంగంలో నూతన విధానాలను కనిపెట్టారు. 1920 నుంచి రెండు దశాబ్దాలపాటు భారతీయ సంప్రదాయ వైద్యాన్ని మహోధృతంగా  ప్రచారం చేసారు. 1926 లో ప్రకృతి వైద్య మహాసభలను(బాపట్ల), 1927 లో ఆయుర్వేద మహామండలి (మచిలీపట్నం) ని ఘనంగా నిర్వహించారు. "అనువంశిక ఆయుర్వేద,యునాని వైద్య సంఘము" ను స్థాపించి  ఇండియన్ మెడికల్ యాక్టు (1933,ఫిబ్రవరి 1-బ్రిటిష్ ప్రభుత్వ జారీ) కు అనుగుణంగా మలచి, వైద్య సంఘానికి ఎంతో మేలు ఒనర్చారు. "ఆంధ్రప్రదేశ్ ఆయుర్వేద మహామండలి" ద్వారా ఆయుర్వేద వైద్యవికాసానికి అవిరళ కృషి చేసారు. శాస్త్ర పరిశోధనల ద్వారా ఆయుర్వేద వైద్య రంగానికి వెన్నుబలం కలిగించారు.

ఆయనకు అమెరికా ప్రకృతి వైద్య పరిషత్ వారు డాక్టరేట్ యిచ్చి గౌరవించారు. రాష్ట్రంలో "కవి వాచస్పతి" బిరుదు గ్రహీత. ఆయుర్వేద వైద్య విద్యకు నూతన రూపురేఖలు కల్పించి, కళాశాల విద్యకు ఊపిరిలూది వైద్య విద్యార్థులకు స్ఫుర్తినందించారు. "వైద్య ప్రదీపిక" మాస పత్రికను స్థాపించి, పలు పరిశోధనాకాత్మక వ్యాసాలను ప్రచురించారు. గుంటురులో 1936 లో ఆయుర్వేద కళాశాలను నెలకొల్పి అనేకమంది విద్యార్థులను ఆయుర్వేద వైద్యులుగా తిర్చిదిద్దారు. గుంటూరులోనే 1976, ఫిబ్రవరి 6 న మరణించారు.
## మూలాలు

## ఇతర లింకులు

వర్గం:ఆయుర్వేద వైద్యులు
వర్గం:1976 మరణాలు
వర్గం:1898 జననాలు
వర్గం:తెలుగువారిలో వైద్యులు
వర్గం:ఆంధ్రప్రదేశ్ వైద్యులు
సుంకర

* సుంకర వెంకట ఆదినారాయణరావు : ఎముకల వైద్యులు.
* సుంకర బాలపరమేశ్వరరావు :ప్రముఖ న్యూరాలజిస్టు.
వంగోలు వెంకటరంగయ్య

**వంగోలు వెంకటరంగయ్య** ఆంధ్రవిద్యావయో వృద్ధులలో గణ్యులు. వీరు బహుభాషాకోవిదులు. ఆంధ్రాంగ్ల గీర్వాణములయందును, కన్నడము, తమిళము, హిందీ, ఉర్దూ, పారసీక భాషలయందు వీరు పాండిత్యము సంపాదించారు. వీరు "భారతి" వంటి సుప్రసిద్ధసారస్వత పత్రికాముఖముల ప్రకటించిన వ్యాసములు శతాధికములు. వీరు వ్రాసిన ప్రసిద్ధ వ్యాసములు - రామాయణము లోని వానరులు నరులు కారా? నిజముగా వానరులే అగుదురా? అను విషయములను గూర్చియు, ప్రాచీన కాలమున సంస్కృతము దేశభాషగా నుండెనా? ఆంధ్రులెవరు? అను సమస్యలనుద్ధేశించియు, ఆనందరంగరాట్చందమును గూర్చియు, శ్రీ పంతులు గారు వ్రాసిన వ్యాసములు అమూల్యములు.

## విశేషాలు
వీరు పండిత వంశములో వంగోలు శేషాచలపతి, సీతమ్మల మువ్వురు సంతానంలో కనిష్ఠ పుత్రుడిగా 1867, అక్టోబరు 18వ తేదీన జన్మించారు. వీరు నెల్లూరులోని హిందూ స్కూలు (వెంకటగిరి రాజా స్కూలు)లో మెట్రిక్యులేషన్ వరకు చదివి,  తరువాత బి.ఎ. మద్రాసు క్రిస్టియన్ కళాశాలలోను, బి.ఎల్. మద్రాసు ప్రెసిడెన్సీ కళాశాలలోను చదివారు. ఇరువది రెండేండ్లలోపనే వీరు బి.ఏ, బి.యల్ కాగలిగి నెల్లూరులో న్యాయవాదిత్వములో ప్రవేశించారు. 
కేవలం చదువులో మాత్రమే కాక వీరు శారీరకవ్యాయామములలో ముఖ్యముగా కత్తిసాము, కర్రసాము, కుస్తీ విద్యలలో ప్రావీణ్యులు.

వీరు తమ స్నేహితులు కొందరితో అమెచ్యూర్ డ్రమెటిక్ సొసైటీ అనే నాటకరంగ సంస్థను స్థాపించి ఇంగ్లీషు, తెలుగు, సంస్కృత నాటకాలను ప్రదర్శించారు. వేదము వెంకటరాయశాస్త్రిగారి ప్రతాపరుద్రీయము నాటకాన్ని మొదటిసారి ప్రదర్శించినది ఈ సంస్థే. వీరు ప్రత్యేకంగా నాటకాలలో నటించకున్నా నటులను తీర్చిదిద్దడంలో, నాటకాల ఎంపికలో ప్రధాన పాత్రను పోషించేవారు. 1917లో నెల్లూరులో జరిగిన ఐదవ ఆంధ్రజనమహాసభకు ఆహ్వానసంఘ అధ్యక్షుడిగా పనిచేశారు. ఆ సభలలో వీరి స్వాగతోపన్యాసం చాలా ముఖ్యమైనదిగా పరిగణించబడుతున్నది.

వీరు గొప్ప పరిశోధకులు. బ్రాహ్మణక్రాకశాసనము, వెలిచర్ల శాసనము, మున్నగు శాసనములను వీరు ప్రకటించిరి. ఆయుర్వేదసూత్రములు అనే చిన్న గ్రంథాన్ని సవరించి సటీకతో ప్రకటించారు. చారిత్రికదృష్టితో "కొందరు నెల్లూరు గొప్పవారు" అను శీర్షికతో 'రాజమంత్రప్రవీణ - పల్లె చెంచల్రావుగారు', 'వేదము వేంకటరాయశాస్త్రులు గారు' , 'వెన్నెలకంటి దరరామయ్య గారు', 'శనగవరపు పరదేశిశాస్త్రులు గారు'వంటి మహనీయుల పవిత్రజీవిత చరిత్రములను  వ్రాసి ప్రచురించారు. భరతముని ప్రణీత నాట్యశాస్త్రములోని చతుర్ధాధ్యాంతర్గత తాండవ లక్షణమును విలక్షణముగా వివరములతో ఆంగ్లేయ భాషలోకి అనువదించారు. ఈ గ్రంథము1936సం. లో అన్నామలై ఆచార్యునిగా నుండిన మాన్యులు శ్రీ. బిజయేటి నారాయణస్వామి నాయుడు గారు ప్రకటించినారు. (This book was available in Ethnological Dance centre- New York- Is the school of Natya Founded by La Meri and Ruth St. Denis). సంస్కృత రామాయణంలోని లోకోక్తులు, శబ్దరత్నాకరములో లేని కొన్ని మాటలు వాటి అర్థములు వీరి అముద్రిత రచనలలో కొన్ని.

వీరు ఆజానుబాహువులు. మంచి దేహపుష్ఠి కలవారు. నిరంతరవిద్యావ్యాసంగపరాయణులు. వీరు తమ 82వ యేట 1949, జూన్ 9న మరణించారు.

## మూలాలు
1.1950 భారతి మాస సంచిక.

## ఇతర లింకులు
* TANDAVA LAKSANAM: OR THE FUNDAMENTALS OF ANCIENT HINDU DANCING &#91; THIRD EDITION &#93; Hardcover – 1980

వర్గం:1867 జననాలు
వర్గం:1949 మరణాలు
వర్గం:తెలుగువారిలో న్యాయవాదులు
వర్గం:తెలుగు రచయితలు
వర్గం:తెలుగు పండితులు
వర్గం:బహుభాషావేత్తలు
వర్గం:తెలుగు పరిశోధకులు
వర్గం:నెల్లూరు జిల్లా రచయితలు
సుంకర వెంకట ఆదినారాయణరావు

**సుంకర వెంకట ఆదినారాయణరావు** (జననం.జూన్ 30 1939) భారతీయ ఎముకల వైద్యులు. ఆయన పేదలకు సేవలందించే వ్యక్తిగా ప్రఖ్యాతి పొందారు. ఆయన ఆశయాలు:సామాజిక న్యాయం,సామాజిక బాధ్యత అంరియు సమాజ సేవ. ఆయన యొక్క గురువు ప్రొఫెసర్ చావలి వ్యాఘ్రేశ్వరుడు. ఆయన దేశంలో వివిధ ప్రాంతాలలో ఆదినారాయణ గారు జరిపే నేత్ర వైద్య శిబిరాలకు సహకారం అందిస్తుంటారు.ఆయనకు భారత ప్రభుత్వం 2022లో పద్మశ్రీ పురస్కారాన్ని ప్రకటించింది.
## బాల్యం, కుటుంబం
ఆయన పశ్చిమ గోదావరి జిల్లా లోని భీమవరం లో సుంకర శేషమ్మ, కనకం దంపతులకు జన్మించారు. వారి తల్లిదండ్రులు స్వాతంత్ర్య సమరయోధులు. వారు అనాథలను ఆదుకోవడం డబ్బు సంపాదించడం కంటే గొప్పదని పిల్లలకు బోధించేవారు.

ఆయన భార్య ఆర్.శశిప్రభ, కింగ్ జార్జి ఆసుపత్రిలో సూపరింటెంటెంట్ గా పనిచేస్తున్నారు. వారి సోదరుడు ప్రసిద్ధ న్యూరోసర్జన్ సుంకర బాలపరమేశ్వరరావు గారు. ఆయన సోదరుని ఆశయాల పట్ల ప్రభావితుడైనాడు.

## విద్య
ఆయన ప్రారంభ, ఉన్నత విద్య భీమవరం లోని యు.ఎస్.సి.ఎం.ఉన్నత పాఠశాలలో జరిగింది. ఆయన క్రీడలు, క్షేత్ర ఆటలలో ఆసక్తి కనబరచేవాడు. పాఠశాల రోజులలో వ్యక్తిగత ఛాంపియన్ విభాగాలలో పాల్గొనేవారు.

ఆయన 1961-66 లలో విశాఖపట్నం లోని ఆంధ్రా మెడికల్ కళాశాల లో ఎం.బి.బి.ఎస్ చేసారు. 1970 లో అదే కళాశాల నుండి ఆర్థోపెడిక్ సర్జరీ లో ఎం.ఎస్.(ఆరోపెడిక్స్) ను పూర్తిచేసారు. తరువాత జర్మనీ వెళ్ళి మైక్రోవస్కులర్, హాండ్ సర్జరీ అంశాలలో శిక్షణ పొందారు. ఆయన ఆంధ్రా మెడికల్ కళాశాలలో కరిక్యులర్, నాన్ కరిక్యులర్ కార్యక్రమాలలొ ప్రధాన పాత్ర పోషించారు. ఆయన 100మీ పరుగు పందెంలో రికార్డు నెలకొల్పాదు. ఆయన విశ్వవిద్యాలయ క్రీడల పోటీలలో అనేక మెడళ్ళను పొందారు.

ఆయన ఆంధ్రా మెడికల్ కళాశాలలో ట్యూటర్,అసిస్టెంట్ ప్రొఫెసర్, ప్రొఫెసర్ గా పనిచేసారు. విశాఖపట్నంలోని కింగ్ జార్జి ఆసుపత్రిలో సివిల్ అసిస్టెంట్ సర్జన్, సివిల్ సర్జన్ గా పనిచేసారు. రాణీ చంద్రమణి దేవి హాస్పటల్, రెహాబిలిటేషన్ సెంటర్ కు సూపరింటెండెంట్ గా పనిచేసారు. ఆయ అనేక పరిశోధనా పత్రాలను ప్రచురించారు. ఆయన త్రివేండ్రం లోని కిని మెమోరియల్ ఓరేషన్ లో ప్రసంగించారు. ఆయన "సర్జరీ ఆన్ పోలియో డిసెబిలిటీ" పుస్తక రచయిత, "ప్రిన్సిపిల్స్ అండ్ ప్రాక్టీస్ ఆఫ్ ఆర్థోపెడిక్స్" నాల్గవ ఎడిసన్-1993 కు సంపాదకులు.

ఐదున్నర దశాబ్దాల కాలంలో ఆయన 3 లక్షలకు పైగా పోలియో ఆపరేషన్లు నిర్వహించారు. దేశవ్యాప్తంగా 989 శిబిరాలు నిర్వహించారు. పోలియో ఆపరేషన్లతోపాటు ఇతర చికిత్సలు అందించేందుకు విశాఖలో ప్రేమ ఆస్పత్రిని నెలకొల్పారు. 

## గుర్తింపు
* జాన్సన్ అండ్ జాన్సన్ ఫెలోషిప్
* ఇండియన్ ఆర్థోపెడిక్ అసోసియేషన్ ఆంధ్రప్రదేశ్ కు పూర్వపు అధ్యక్షుడు,
* 1998లో వికలాంగుల పునరావాస రంగంలో ఆయన చేసిన ఉత్తమ సేవలకు గుర్తింపుగా జాతీయ అవార్డు.
* ఆయన సామాజిక సేవలకు గాను దీపావళి బెన్ మోహన్‌లాల్ మెహతా అవార్డు.
* మద్రాసు తెలుగు అకాడమీ వారిచే ఉగాది పురస్కారం
* సామాజిక సేవా రంగంలో మానవ ప్రయత్నంలో అత్యుత్తమ ప్రతిభ కనబరిచినందుకు ప్రతిష్టాత్మక భగవాన్ మహావీర్ అవార్డు.
* దేశంలోని వివిధ రాష్ట్రాల్లో నిర్వహించిన ఉచిత పోలియో శస్త్ర చికిత్సా శిబిరాల సందర్భంగా 100 కంటే ఎక్కువ ప్రభుత్వేతర సంస్థలు సత్కరించి, విభిన్న బిరుదులను ప్రదానం చేశాయి.
* భారత ప్రభుత్వం చే 2022 లో పద్మశ్రీ పురస్కారం.

## మూలాలు

## ఇతర లింకులు
* About Dr. Adinarayana Rao at Prema Hospitals.
* 

వర్గం:1939 జననాలు
వర్గం:జీవిస్తున్న ప్రజలు
వర్గం:భారతీయ వైద్యులు
వర్గం:తెలుగువారిలో వైద్యులు
వర్గం:ఎముకల వైద్యులు
వర్గం:పశ్చిమ గోదావరి జిల్లా వైద్యులు
వర్గం:పద్మశ్రీ పురస్కారం పొందిన ఆంధ్రప్రదేశ్ వ్యక్తులు
వర్గం:వైద్యరంగంలో పద్మశ్రీ పురస్కార గ్రహీతలు
వడ్డే

**వడ్డే** తెలుగువారిలో కొందరి ఇంటి పేరు. 
* వడ్డే రమేష్ : తెలుగు సినీ నిర్మాత.
* వడ్డే నవీన్ : ప్రముఖ తెలుగు సినిమా నటుడు. ఇతని తండ్రి వడ్డే రమేష్ ప్రముఖ తెలుగు సినీ నిర్మాత.
* వడ్డే సిరి : వర్థమాన తెలుగు కవయిత్రి, రచయిత్రి.
పొట్టిసుబ్బయ్యపాలెం

"పొట్టిసుబ్బయ్యపాలెం" బాపట్ల జిల్లా వేటపాలెం మండలానికి చెందిన గ్రామం.
## గ్రామ విశేషాలు
ఈ గ్రామాన్ని ఆకర్షణీయ గ్రామం (స్మార్ట్ విలేజ్) గా తీర్చిదిద్దటానికై, ఈ గ్రామాన్ని ఒంగోలు సంయుక్త కల్ర్క్టరు శ్రీ హరి జవహర్ లాల్, దత్తత తీసుకున్నారు. [1]

## మూలాలు

## వెలుపలి లంకెలు
[1] ఈనాడు ప్రకాశం; 2015, జూలై-15; 11వపేజీ.
పి.చెందూర్ పాండియన్

thumb|పి.చెందూర్ పాండియన్
**పి.చెందూర్ పాండియన్** (1949 or 1950 – 2015 జూలై 11) భారతీయ రాజకీయనాయకుడు, తమిళనాడు రాష్ట్ర అసెంబ్లీలో శాసనసభ్యులు. 
## జివిత విశేషాలు
దేవాదాయ శాఖ మాజీ మంత్రి.తిరునల్వేలి జిల్లా కడయనల్లూరు అసెంబ్లీ నియోజకవర్గం నుంచి తొలిసారిగా శాశన సభకు చెందూర్ పాండియన్ ఎన్నికయ్యారు ఆయన తమిళనాడు ప్రభుత్వంలో దేవాదాయ శాఖ మాజీ మంత్రిగా యున్నారు. ఆయన అన్నా డి.ఎం.కె పార్టీ సభ్యులు.

2013 మార్చి 1 న ఆయన తమిళనాడు పర్యాటకం మంత్రిగా పదవి స్వీకరించారు. పార్టీకి ఆయన అందిస్తూ వచ్చిన సేవలకు గుర్తింపుగా తొలిసారి శాసన సభ్యులు కాగానే, మంత్రి చాన్స్ సైతం దక్కింది. రాష్ట్ర మంత్రి వర్గంలో పలు సార్లు మార్పులు జరిగినా, పలువురికి ఉద్వాసనలు లభిం చినా, చెందూర్ పదవి మాత్రం పదిలంగా ఉంటూ వచ్చింది. శాఖల్లో మాత్రం మార్పులు జరుగతూ వచ్చి చివరకు రాష్ర్ట దేవాదాయ శాఖ మంత్రిగా చెందూర్ కొనసాగుతూ వచ్చారు.
## మరణం
2015 సంక్రాంతి ముందు రోజు సచివాలయంలో విధులకు హాజరైన ఆయన అస్వస్థతకు లోనయ్యారు. గుండె నొప్పి రావడంతో నగరంలోని గ్రీమ్స్ రోడ్డులో ఉన్న ఓ ఆసుపత్రిలో చేర్పించారు. ఆ రోజు నుంచి ఆయన ఆసుపత్రికే పరిమితం అయ్యారు. గుండెకు శస్త్ర చికిత్సలు జరిగాయి. అయినా, ఆయన కోలుకోలేదు.చివరకు మృత్యువుతో పోరాడి 11 జూలై 2015 న మరణించారు.
## మూలాలు

## ఇతర లింకులు
* సాక్షిలో చెందూర్ వ్యాసం

వర్గం:1949 జననాలు
వర్గం:2015 మరణాలు
వర్గం:తమిళనాడు రాజకీయ నాయకులు
వర్గం:గుండెపోటు మరణాలు
వర్గం:తమిళనాడు శాసన సభ్యులు
పెనుగొండ లక్ష్మీనారాయణ

**పెనుగొండ లక్ష్మీనారాయణ**  అభ్యుదయకవి. ప్రముఖ న్యాయవాది. శ్రామిక పక్షపాతి. అభ్యుదయ రచయితల సంఘం (అరసం) జాతీయ కార్యదర్శి, ఆంధ్రప్రదేశ్ రాష్ట్ర అధ్యక్షుడిగాను పనిచేస్తున్నాడు. 2024 సంవత్సరానికి గాను కేంద్ర సాహిత్య అకాడమీ పురస్కారానికి ఎంపికయ్యాడు.
## జీవిత విశేషాలు
ఇతడు 1954, అక్టోబర్ 24వ తేదీన గుంటూరు జిల్లా, నూజెండ్ల మండలం చెరువుకొమ్ముపాలెం గ్రామంలో ఒక మధ్య తరగతి రైతు కుటుంబంలో జన్మించాడు. పెనుగొండ లింగమ్మ, గోవిందరెడ్డి ఇతని తల్లి దండ్రులు. బి.ఎ., బి.ఎల్ చదివాడు. న్యాయవాద వృత్తిని చేపట్టాడు. ఇతని భార్య పేరు ఉప్పుటూరి గీత. ఈమె ఉపాధ్యాయినిగా పనిచేస్తున్నది. ఇతనికి ఒక కుమారుడు, ఒక కుమార్తె ఉన్నారు.

## రచన వ్యాసంగం
**రచయితగా**
:
# విదిత (సాహిత్యవ్యాసాల సంపుటి)
# అనేక (సాహిత్యవ్యాసాల సంపుటి)
# రేపటిలోకి (కవిత్వం)
# దీపిక
# గుంటూరు సీమ సాహిత్య చరిత్ర
**సంపాదకుడిగా**
:
# బల్గేరియా కవితా సంకలనం
# అరాజకీయం కవితా సంకలనం
# గుంటూరు కథలు
# కథాస్రవంతి (నాలుగు భాగాలు)

## కథ నిలయం ఏర్పాటు

కేంద్ర సాహిత్వ అకాడమీ 1997 సంవత్సరంలో హైదరాబాద్‌లో నిర్వహించిన కార్యశాలలో ‘తెలుగులో కథా సంకలనాలు-స్థూల పరిశీలన’ అనే అంశంపై  పరిశోధన పత్రం సమర్పించాడు. ఈ పరిశోధన ప్రముఖ కథ రచయిత కాళీపట్నం రామారావును కదిలించింది. దాని ఆధారంగానే శ్రీకాకుళం జిల్లాలో కథ నిలయాన్ని ఏర్పాటు చేశాడు.

## పురస్కారాలు
* తెలుగు భాషా పురస్కారం
* సుంకర సత్యనారాయణ స్మారక పురస్కారం
* మిలీనియం లాయర్ పురస్కారం
* కేంద్ర సాహిత్య అకాడమీ పురస్కారం-2024
## మూలాలు

వర్గం:1954 జననాలు
వర్గం:గుంటూరు జిల్లా రచయితలు
వర్గం:గుంటూరు జిల్లా న్యాయవాదులు
వర్గం:కేంద్ర సాహిత్య అకాడమీ పురస్కార గ్రహీతలు
అలహాబాద్ వేధశాల

**అలహాబాద్ వేధశాల ** అలహాబాదు నగరానికి వెలుపల ఝూసీ ప్రాంతం లో ఉన్నది. ఇది 82.5° తూర్పు రేఖాంశంపై ఉన్నది. ఇది అంతర్జాతీయ సమయానికి 5 గంటల ముప్పై నిముషాలు ముందు ఉంటుంది.

## అలహాబాద్ వేధశాల స్థాపన
82.5°తూ రేఖాంశం సమలేఖనం చేస్తూ, భారతదేశ ప్రామాణిక సమయానికి అమలుకు మద్దతు ఇస్తూ అలహాబాద్ వేధశాల 1905-1906 ప్రాంతంలో స్థాపించబడింది.  చారిత్రక రికార్డులు కేంద్ర సమయపాలన ఈ వేధశాలని చెన్నై నుండి అలహాబాద్ జిల్లాలోని ఒక ప్రదేశానికి, బహుశా శంకర్‌గఢ్ కోట సమీపంలోకి మార్చారని సూచిస్తున్నాయి.  దాని స్థాపన గురించి నిర్దిష్ట వివరాలు చాలా తక్కువగా ఉన్నాయి. 

## భౌగోళికం
అలహాబాద్ వేధశాల ఉత్తరప్రదేశ్‌లోని ప్రయాగ్‌రాజ్‌లోని ఝుసిలో 25.15°N, 82.5° తూర్పు వద్ద భారత ప్రామాణిక సమయానికి రిఫరెన్స్ మెరిడియన్ అయిన 82.5° తూర్పు రేఖాంశంపై నేరుగా ఉంది.  ఈ రేఖాంశం మీర్జాపూర్ సమీపంలో దాదాపు 50కిమీ ప్రయాగ్‌రాజ్ నుండి, భారతదేశ రేఖాంశ పరిధిలో (68.7°E నుండి 97.25°E వరకు) దాని కేంద్ర స్థానానికి ఎంపిక చేయబడింది.  ఈ స్థానం భారతదేశం అంతటా సమయ వ్యత్యాసాలను సమతుల్యం చేస్తుంది. ఇక్కడ తూర్పు, పశ్చిమ ప్రాంతాల మధ్య సూర్యోదయం సుమారు రెండు గంటల సమయ వ్యత్యాసం ఉంటుంది. 

## ఇతర లింకులు
* magnetic-observatories

## మూలాలు
వర్గం:భారత ఖగోళ వేధశాలలు
వర్గం:ఖగోళ వేధశాలలు
వర్గం:ఖగోళ శాస్త్రం
సొబ్బాల

**సొబ్బాల** కృష్ణా జిల్లా గంపలగూడెం మండలానికి చెందిన రెవెన్యూయేతర  గ్రామం.ఇది సముద్రమట్టానికి 73 మీ.ఎత్తులో ఉంది.

## రవాణా సౌకర్యాలు
పెనుగొలను, ఉట్కూర్ నుండి రోడ్దురవాణా సౌకర్యం ఉంది. రైల్వేస్టేషన్: విజయవాడ 60 కి.మీ. 
## సాగునీటి సౌకర్యం
ఎర్రకుంట చెరువు.

## గ్రామ పంచాయతీ
2013, జూలైలో ఈ గ్రామ పంచాయతీకి నిర్వహించిన ఎన్నికలలో పంగులూరి రాంబాబు, సర్పంచిగా ఎన్నికైనారు. ప్రస్తుతం గ్రామ సర్పంచ్ గా శ్రీ ఉన్నం కృష్ణ రావు గారు ఉన్నారు. 

## ప్రధాన పంటలు
వరి, అపరాలు, కాయగూరలు

## ప్రధాన వృత్తులు
వ్యవసాయం, వ్యవసాయాధారిత వృత్తులు

దారెల్లి కోటి సాఫ్ట్వేర్ ఇంజనీర్

## గ్రామ విశేషాలు
*సొబ్బల గ్రామానికి చెందిన యువ నాయకుడు దారెల్లి కోటి , ఇప్పుడు బెంగళూరులో ఉద్యోగం చేస్తూ తన ఊరికి మంచి పేరు తెచ్చుకున్నాడు. ఆయన కృషి, పట్టుదలతో సాధించిన విజయాలు దళిత సమాజానికి ఒక ప్రేరణగా నిలిచాయి ఈ గ్రామానికి చెందిన  కాట్ల నరసింహారావు, నరసమ్మ దంపతుల కుమారుడు  కాట్ల సురేష్, 2015 జూన్ నెలలో నిర్వహించిన సి.పి.టి. పరీక్షా ఫలితాలలో, జాతీయస్థాయిలో మూడవ ర్యాంక్ సాధించారు.
*2016, నవంబరు-29న ఈ గ్రామంలో ప్రపంచ బ్యాంక్ ప్రతినిధులు వసుధా, అరవింద పర్యటించారు. ఈ గ్రామాన్ని ఓ.డి.ఎఫ్. (బహిరంగ మలవిసర్జన రహిత) గ్రామంగా ప్రకటించిన నేపథ్యంలో, సదరు ప్రతినిధుల బృందం గ్రామ పంచాయతీ కార్యాలయంలో మహిళలతో సమావేశమై, మరుగుదొడ్ల నిర్మాణాలపై ఆరా తీసినారు. గ్రామంలో ఉన్న గృహాలు, నిర్మించిన మరుగుదొడ్లు, లబ్ధిదారులకు చెల్లించిన బిల్లులపై ప్రశ్నించారు.
## మూలాలు


వర్గం:గంపలగూడెం మండలంలోని గ్రామాలు
కె.జి.కన్నబిరాన్

**కె.జి.కన్నబిరాన్** (కన్నాభిరాన్ గా సుపరిచితులు) పౌరహక్కుల ఉద్యమనేత, ఆంధ్రప్రదేశ్ హైకోర్టు న్యాయవాది.ఆయన "పీపుల్స్ యూనియన్ ఫర్ సివిల్ లిబర్టీస్" సంస్థకు సహ వ్యవస్థాపకుడు, అధ్యక్షుడు.
## జీవిత విశేషాలు
ఆయన నవంబరు 9 1929 న తమిళనాడు లోని మధురైలో కందడై గోపాలస్వామి అయ్యంగార్, పంకజం దంపతులకు జన్మించారు. ఆయన తండ్రి వైద్యులు. కన్నబిరాన్ పూర్వీకులు తమిళులు. తరతరాలుగా ఆయన కుటుంబీకులు నెల్లూరులో జీవిస్తున్నారు. కన్నబిరాన్ విద్యాభ్యాసం నెల్లూరులో చేసారు. ఆయన మద్రాసు విశ్వవిద్యాలయం నుండి ఆర్థిక శాస్త్రం, న్యాయశాస్త్రాలలో పట్టభద్రులైనారు. ఆయన మద్రాస్ బార్ కౌన్సిల్ లో చేరి 1953 నుండి న్యాయవాద వృత్తిని ఆయన మామయ్య అయిన రాజప్ప అనే వకీలి వద్ద చేపట్టారు.మొదటిరోజుల్లో ఆర్థికమైన ఇబ్బందులు చాలా పడి చివరికి న్యాయవాదిగా హైదరాబాదులో నిలదొక్కుకొన్నారు. 1970 ప్రాంతాల్లో హైదరాబాదులో న్యాయవాదులు కొంతమంది కూడి రాష్ట్రంలో జరుగుతున్న నిర్బంధకాండలకు వ్యతిరేకంగా పనిచేయడానికి నక్సలైట్ డిఫెన్స్ కౌన్సిల్‌ని ఏర్పాటు చేసి, దానికి కన్నబిరాన్‌గార్ని అధ్యక్షుడిగా ఎన్నుకొన్నారు. వీరందరూ కలిసి పార్వతీపురం, హైదరాబాద్ కుట్రకేసుల్లో డిఫెన్స్ న్యాయవాదులుగా వ్యవహరించసాగారు. అప్పుడు మొదలైన పౌరహక్కుల ఉద్యమం ఈరోజు ఉన్న స్థితికి రావటానికి ముఖ్యుల్లో ఒకరు శ్రీ కన్నబిరాన్. ఎమర్జెన్సీ రోజుల్లో డిటెన్యూలుగా ఉన్నవారి తరపున వాదించటానికి మిగిలిన ఒకే లాయరు శ్రీ కన్నబిరాన్. ఎమర్జెన్సీ తర్వాత ఆంధ్ర ప్రదేశ్ పౌరహక్కుల సంఘం (AP Civil Liberties Committee, APCLC) కు పదిహేనేళ్ళు అధ్యక్షుడిగా పనిచేశారు. దాదాపు అన్ని పౌరహక్కుల సంస్థలతోనూ, కార్యకర్తలతోనూ మంచి సంబంధాలు ఉన్నాయి. పి.యు.సి.ఎల్ దేశ స్థాయి కార్యవర్గ సభ్యులు.

పోలీసులు తప్పుడుకేసులు పెట్టినప్పుడు ఆయన ఎంతో చాకచక్యంగా వాటిలోని లొసుగుల్ని బయటపెట్టేవారు. కన్నబిరాన్‌గారి జీవితమంతా రూల్ ఆఫ్ లాని నిష్పాక్షికంగా అమలుచేయటం గురించే. ఒకవేళ ఆ ‘లా’యే న్యాయంగా లేకపోతే దాన్ని ప్రజాస్వామిక పద్ధతిలో సరిచేయటం గురించే.

## న్యాయవాదిగా
ఆయన మద్రాసులో న్యాయవాద వృత్తి మొదలుపెట్టి అనతికాలంలో హైదరాబాదుకు మార్చారు.
## మానవ హక్కుల నేతగా
కన్నబిరాన్ 1960ల ప్రారంభంలో న్యాయవాదిగా ఆంధ్రప్రదేశ్ హైకోర్టులో చేరారు. ఆయన మానవహక్కులు, రాజకీయ ఖైదీల కేసులను వాదించేవారు.ఆయన "పీపుల్స్ యూనియన్ ఫర్ సివిల్ లిబర్టీస్" సంస్థకు సహ వ్యవస్థాపకుడు, అధ్యక్షుడు. ఆయన అనేక ఎన్‌కౌంటర్ కేసులను వాదించారు. వాటిలో నాలుగు కేసులు ముఖ్యమైనవి. వాటిలో శ్రీకాకుళం జిల్లాలోని పార్వతీపురం, తరిమెల్ల నాగిరెడ్డి, సికింద్రాబాదు, రామ నగర్ కేసులు.
## PUCL , APCLC ప్రారంభం
ఆయన "పీపుల్స్ యూనియన్ ఫర్ సివిల్ లిబర్టీస్" (PUCL) ను రాజకీయ భావజాలలకు భిన్నంగా ప్రారంభించారు. ఆయన పౌర స్వేచ్ఛ, మానవ హక్కులు కోసం వివిధ రాజకీయ పార్టీల నేతలను ఒకే వేదికమీదకు తెచ్చి పోరాడారు. ఆయన పి.యు.సి.ఎల్ లోని జాతీయ ఎగ్జిక్యూటివ్ లలో ఒకరు. ఆయన పి.యు.సి.ఎస్ కు 1995 నుండి 2009 వరకు అధ్యక్షునిగా యున్నారు.
## రచనలు
ఆయన "ద వేజెస్ ఆఫ్ ఇంపునిటీ-పవర్,జస్టిస్ అండ్ హ్యూమన్ రైట్స్" అనే పుస్తకాన్ని ప్రచురించారు.
## మరణం
ఆయన తన 81వ యేట అనారోగ్యంతో హైదరాబాదులో మరణించారు.
## మూలాలు

## ఇతర లింకులు
* న్యాయంకోసం నిరంతర పోరాటం కన్నబిరాన్ జీవితకథ – 24 గంటలు

వర్గం:1929 జననాలు
వర్గం:2010 మరణాలు
వర్గం:తమిళనాడు రచయితలు
వర్గం:పౌరహక్కుల ఉద్యమ నేతలు
వర్గం:హైదరాబాదు జిల్లా న్యాయవాదులు
తాడిగిరిపాడు

**తాడిగిరిపాడు** బాపట్ల జిల్లా కొల్లూరు మండలానికి చెందిన రెవెన్యూయేతర గ్రామం. 
## గ్రామ చరిత్ర
ఆంధ్ర ప్రదేశ్ రాజధాని ప్రాంత అభివృద్ధి ప్రాధికార సంస్థ (సీఆర్‌డీఏ) పరిధిలోకి వస్తున్న మండలాలు, గ్రామాలను ప్రభుత్వం విడిగా గుర్తిస్తూ ఉత్తర్వులు జారీచేసింది. ప్రస్తుతం గుర్తించిన వాటిలోని చాలా గ్రామాలు వీజీటీఎం పరిధిలో ఉన్నాయి. గతంలో వీజీటీఎం పరిధిలో ఉన్న వాటితోపాటుగా ఇప్పుడు మరిన్ని కొన్ని గ్రామాలు చేరాయి. సీఆర్‌డీఏ పరిధిలోకి వచ్చే గుంటూరు, కృష్ణా జిల్లాల్లోని మండలాలు, గ్రామాలను గుర్తిస్తూ పురపాలక శాఖ ముఖ్య కార్యదర్శి ఉత్తర్వులు జారీ చేశారు.

### గుంటూరు జిల్లా పరిధిలోని మండలాలు
తాడేపల్లి, మంగళగిరి, తుళ్లూరు, దుగ్గిరాల, తెనాలి, తాడికొండ, గుంటూరు మండలం, చేబ్రోలు, మేడికొండూరు, పెదకాకాని, వట్టిచెరుకూరు, అమరావతి, కొల్లిపర, వేమూరు, కొల్లూరు, అమృతలూరు, చుండూరు మండలాలతో పాటు ఆయా మండలాల పట్టణ ప్రాంతం కూడా సీఆర్‌డీఏ పరిధిలోకి వస్తుంది.

:
## మూలాలు

వర్గం:ఆంధ్రప్రదేశ్ సీఆర్‌డీఏ గ్రామాలు
వర్గం:కొల్లూరు మండలం (బాపట్ల జిల్లా) రెవిన్యూయేతర గ్రామాలు
కాళ్ళ వీరభద్రయ్య

**కాళ్ళ వీరభద్రయ్య** (**బద్రి** గా సుపరిచితుడు) టీవీ 9 న్యూస్ చానల్ లో న్యూస్‌ రీడర్‌.
## జీవిత విశేషాలు
ఆయన వీరరాఘవులు, లీలావతి దంపతులకు 1977 ఏప్రిల్ 11 న పశ్చిమగోదావరి జిల్లా ఉంగుటూరు గ్రామంలో జన్మించారు. బద్రి అసలు పేరు వీరభద్రయ్య. అందరూ బద్రి అని పిలుస్తుంటారు. ఆయన స్వగ్రామం ఉంగుటూరు అయినప్పటికీ ఆయన అమ్మమ్మ, తాతయ్యలు అచ్యుత సుబ్బలక్ష్మి, శేషారావులది ఆవపాడు కావడంతో చిన్నప్పుడు ఇక్కడే గడిపారు. అతని మేనమామ అచ్యుత పెద పోలియ్య కుమార్తె లక్ష్మీసుజాతను వివాహమాడారు. బద్రి తండ్రి కాళ్ళ వీరరాఘవులు ఎలక్ట్రీషియన్‌గా పని చేసేవారు. పదేళ్ల క్రితం వరకు ఉంగుటూరు, ఆవపాడుల్లో గడిపిన బద్రి ఆ తరవాత తండ్రితో సహా విజయవాడ వెళ్లారు. మొదట విజయవాడ సిటీ కేబుల్‌లో న్యూస్‌ రీడర్‌గా కెరీర్‌ను ప్రారంభించిన బద్రి టీవీ9 ప్రారంభం నుండి కూడా న్యూస్‌ ప్రజెంటర్‌గా పనిచేస్తూ వస్తున్నారు.

ఆయన ఇంజనీరింగ్ గ్రాడ్యుయేట్. ఆయనకు తెలుగు భాషపై ఉండే పట్టు వలన ఆయన వార్తా బృందంలో సభ్యునిగా ఎదిగాడు. ఆయనకు రాజకీయ అంశాలతోపాతు సినిమాలపై కూడా ఆసక్తి ఎక్కువ ఉండేది. అదే విధంగా సంగీతం నుండి క్రీడాంశాల వరకు ప్రత్యేక ఆసక్తి కనబరచేవాడు. టీ.వి.9 లో బద్రి ప్రొఫైల్
## మరణం
ఫిబ్రవరి 8 2015 న ఆదివారం ఉదయం పెళ్ళికి వెళ్లి వస్తూ ప్రమాద వశాత్తు మరణించాడు. బద్రి ఆదివారం ఉదయం తన కుటుంబంతో కలిసి పెళ్ళి నుండి తిరిగి కార్లలో వస్తున్నారు. కారును స్వయంగా బద్రి నడుపుతున్నాడు. పశ్చిమ గోదావరి జిల్లా ద్వారక తిరుమల సమీపానికి రాగానే అనుకోకుండా కారు టైరు పేలడంతో కారు అదుపు తప్పి రోడ్డు పక్కన ఉన్న చెట్టును ఢీ కొట్టింది. దానితో డ్రైవింగ్‌ సీటులో ఉన్న బద్రి అక్కడిక్కడే మరణించాడు. కారులో బద్రితో పాటు ఆయన భార్య, ఇద్దరు కుమారులు కూడా ఉన్నారు. పెద్ద కుమారుడు కూడా కొంత సమయానికి మరణించాడు.

## మూలాలు

## ఇతర లింకులు
* యూ ట్యూబ్ లో ఆయన మరణవార్త
* TV9 Reporter Badri dies in a road accident at Dwaraka Tirumala | Studio N

వర్గం:2015 మరణాలు
వర్గం:1977 మరణాలు
వర్గం:న్యూస్ రిపోర్టర్స్
బద్రి

* బద్రి (న్యూస్ రిపోర్టర్)
* బద్రి (2000 సినిమా)
* బద్రీ విశాల్ పిత్తి - పారిశ్రామికవేత్త, సామాజిక కార్యకర్త, కళాపోషకుడు, దాత
అమ్మోనియం హైడ్రాక్సైడ్

**అమ్మోనియం హైడ్రాక్సైడ్** లేదా అమ్మోనియా ద్రావణం ఒక రసాయనిక సమ్మేళన ద్రావణం. అమ్మోనియం హైడ్రాక్సైడ్ ను ఇంకా అమ్మోనియా వాటర్, అమ్మోనికల్ లిక్వర్, ఆక్వా అమ్మోనియా, అక్వియాస్ అమ్మోనియా అనికూడా వ్యవహరిస్తారు.
## భౌతిక గుణగణాలు
అమ్మోనియం హైడ్రాక్సైడ్ అనునది నీటిలో కరిగిన అమ్మోనియా కలిగిన ద్రావణం. దీనిని రసాయనికంగా NH3 (aq). పదంతో సూచించడం జరుగుతుంది. అమ్మోనియం హైడ్రాక్సైడ్అనుపదం క్షార సమ్మేళన మని సూచించినప్పటికీ ద్రావణం నుండి NH4OH, అయానులు గుర్తించ స్థాయిలో కనిపించవు, అతి ఎక్కువ సజల ద్రావణంలో తప్ప. ఇది ఘాటైన వాసన కలిగి ఉంది. నీటిలో కలుస్తుంది. ద్రవీభవన స్థాన౦ −57.5&nbsp;°C (−71.5&nbsp;°F; 215.7 K) (25%).సాంద్రత 0.91 g/cm3 (25 %) లేదాం.88 g/cm3 (32 %).
## నీటిలో అమ్మోనియా క్షారతత్వం
సజల ద్రావణంలో అమ్మోనియా నీటిని deprotonate చేయడంవలన కొద్ది ప్రమాణంలో ద్రావణంలో అమ్మోనియా, హైడ్రాక్సైడ్ అయానులను ఏర్పరచును.
:NH3 + H2O  NH4+ + OH−.
1M (M=మొలాలిటి) అమ్మోనియా సోల్యుసన్ లో 0.42% అమ్మోనియాగా పరివర్తించబడును.ఇది 11.63 pHద్రావణానికి తుల్యం. దీని యొక్క క్షార అయానికరణ స్థిరాంకం
: Kb = [NH4+][OH−]/[NH3] = 1.8×10−5
## అమ్మోనియం హైడ్రాక్సైడ్ సంతృప్త ద్రావణాలు
మిగతా వాయువుల వలె ద్రావణుల ఉష్ణోగ్రత పెరిగే కొలది అందులో వాయువుల ద్రావణియతశాతం తగ్గిన విధంగానే, ద్రావణుల ఉష్ణోగ్రత పెరిగే కొలదివాటిలో అమ్మోనియా హైడ్రోక్సైడ్ ద్రావనియత శాతం తగ్గుతూ వస్తుంది. అలాగే అమ్మోనియా గాఢత పెరిగే కొలది అమ్మోనియా ద్రావణిసాంద్రత తగ్గుతూ వస్తుంది. 15.6&nbsp;°C (60.1&nbsp;°F) వద్ద అమ్మోనియా అమ్మోనియా సాంద్రత 0.88 గ్రాములు/మీ.లీ ఉన్నప్పుడు, ఆ ద్రావణిలో కరిగి ఉన్న అమ్మోనియాశాతం 35%/భారంప్రకారం, (అనగా308 గ్రాములు అమ్మోనియా ఒక లీటరుద్రావణంలో), ద్రావణంయొక్క మోలారిటి 18 M/లీ−1ఉష్ణోగ్రత పెరిగే కొలది సంతృప్త అమ్మోనియా ద్రావణం మోలారిటి తగ్గుతుంది, సాంద్రత పెరుగుతుంది.
## ఉపయోగాలు
అమ్మోనియా ద్రావణాన్ని గృహపరికారాలను శుభ్ర పరచు ద్రవాలలో కలిపివాడెదరు. లేదా నీటిలో కలిపినా అమ్మోనియం హైడ్రాక్సైడును నేరుగా శుద్ధికరణకారక ద్రవంగా అమ్మెదరు.పరిశ్రమలలో అల్కైల్అమైన్స్ (alkyl amines) తయారు చెయ్యుటకు అమ్మోనియా ద్రావణాన్ని పుర్వగామి (precursor ) గా ఉపయోగిస్తారు.

గృహోపకరణవస్తువుల తయారీలో టాన్నిక్ఆమ్లంకలిగినచెక్క /దారువుకుకు చిక్కనిముదురు రంగు వచ్చేలా చెయ్యుటకు అమ్మోనియం హైడ్రాక్సైడ్ను ఉపయోగిస్తారు. ఆహార పదార్థాల తయారీలో, వాటిని పులియ బెట్టు కారకంగా,, ఆమ్లత్వ నియంత్రకంగా అమ్మోనియం హైడ్రాక్సైడ్ఉపయోగిస్తారు.pH నియంత్రించు గుణం కలిగి ఉన్నకారణంగా దీనిని సూక్ష్మజీవనాశక, సూక్ష్మజీవ నిరోధకకారకంగా ఉపయోగిస్తారు.

అమ్మోనియం హైడ్రాక్సైడ్ను పొగాకు పరిశ్రమలో ఆకునకు ప్రత్యేక సువాసన ఇచ్చుటకై చేర్చెదరు.పశువుల దాణాగా వాడు ఎండుగడ్డికి అమ్మోనియా హైడ్రాక్సైడ్ ను చేర్చి ammoniated strawను తయారు చేసి పశువుల దాణాగా వాడుదురు.
### ప్రయోగ/పరిశోధన శాలలలో
ప్రయోగ, పరిశోధన శాలలో సజల అమ్మోనియాను ఆకర్బన రసాయన పదార్థగుణాత్మక విశ్లేషణ (qualitative inorganic analysis) లలో ఉపయోగిస్తారు. ప్రయోగశాలలో దీనిని complexantగా, క్షారముగాఉపయోగిస్తారు. చాలా అమైన్సువలే కాపర్ (II) ద్రావనులతోముదురు/గాఢనీలి రంగును కలిగించును. సిల్వర్ ఆక్సైడ్ అవశేషాలను అమ్మోనియా ద్రావణం కరిగిస్తుంది. కాపర్+2 (Cu2+) వంటి లోహ అయాను సమక్షంలో, అమ్మోనియం హైడ్రాక్సైడ్ను హైడ్రోజన్ పెరాక్సైడ్ నకు కలిపినా వెంటనే, వేగంగా పెరాక్సైడ్ వియోగం చెందును.

## మూలాలు

వర్గం:అమ్మోనియా సమ్మేళనాలు
వర్గం:అకర్బన సమ్మేళనాలు
హనుమంతు అప్పయ్యదొర

**హనుమంతు అప్పయ్యదొర** శ్రీకాకుళం జిల్లాకు చెందిన రాజకీయనాయకులు.తొలత టీడీపీ, ఆ తర్వాత కాంగ్రెస్‌, చివరగా జై సమైక్యాంధ్ర పార్టీకి సేవలందించారు. రెండు సార్లు ఎంపీ, ఒకసారి ఎమ్మెల్యేగా పనిచేసిన ఆయన 1984-89 కాలంలో శ్రీకాకుళం లోక్‌సభకు ఎంపీగా వ్యవహరించారు. అటుపై టెక్కలి అసెంబ్లీ స్థానం నుంచి రెండు సార్లు గెలుపొందారు.

## జీవిత విశేషాలు
ఈయన శ్రీకాకుళం జిల్లా వజ్రపుకొత్తూరు మండలంలోని బెండి గ్రామంలో ఫిబ్రవరి 8, 1935 న నారాయణదొర, సన్యాసమ్మ దంపతులకు జన్మించారు.ఆయన ప్రాథమిక విద్య తలగాం లోనూ, హైస్కూల్ విద్య టెక్కలిలోను, విశాఖపట్నం ఎ.వి.ఎన్‌ కాలేజీలో బి.ఎ. డిగ్రీ తరువాత ఆంధ్రాయూనివర్సిటీలో న్యాయశాస్త్రం పట్టా చదివారు. అనంతరము సోంపేట, టెక్కలిలో న్యాయవాదిగా ప్రాక్టీస్ చేసారు.

## రాజకీయ జీవితం
1961 లో బెండి గ్రామానికి సర్పంచ్గా ఎన్నికయ్యారు. 1981 లో బెండి సమితి ప్రసిడెంట్ అయ్యారు . 1985 లో శ్రీకాకుళం పార్లమెంట్ కు తెలుగుదేశం తరుపున ఎన్నికయ్యారు. 1995 బై ఎన్నికలలో మరియు 2004 సాధారణ ఎన్నికలలో ఆంధ్రప్రదేశ్ శాసన సభకు ఎన్నికయ్యారు. ఆంధ్రప్రదేశ్ కన్సర్వేటివ్ కమిటీ కార్యదర్శిగా చేసారు. ఆయన 1984 లో టిడిపి నుంచి ఎం.పిగా పనిచేసారు. ఆయన శ్రీకాకుళం రాజకీయాలలో తెలుగుదేశం పార్తీలోనూ మరియు కాంగ్రెస్ లోనూ పనిచేసారు. స్వర్గీయ ఎన్టీఆర్ గారికి విధేయునిగా ఉండేవారు. వై.ఎస్.ఆర్ కాంగ్రెస్ పార్టీలోనూ చేరారు కానీ మాజీ మంత్రి ధర్మాన ప్రసాదరావుతో వచ్చిన విభేదాల వల్ల ఆ పార్టీని వదిలిపెట్టారు.

## మరణం
ఆయన విశాఖ లోని ప్రైవేటు ఆస్పత్రిలో చికిత్స పొందుతూ శుక్రవారం సెప్టెంబరు 5 2014 న తుదిశ్వాస విడిచారు.
## మూలాలు

## ఇతర లింకులు
* Hanumanthu Appayyadora,హనుమంతు అప్పయ్యదొర

వర్గం:పార్టీలు ఫిరాయించిన రాజకీయ నాయకులు
వర్గం:1935 జననాలు
వర్గం:2014 మరణాలు
వర్గం:8వ లోక్‌సభ సభ్యులు
వర్గం:శ్రీకాకుళం జిల్లా రాజకీయ నాయకులు
వర్గం:శ్రీకాకుళం జిల్లా నుండి ఎన్నికైన శాసన సభ్యులు
వర్గం:శ్రీకాకుళం జిల్లా నుండి ఎన్నికైన లోక్‌సభ సభ్యులు
ఆత్మారాం భెండే

**ఆత్మారాం భెండే** ప్రముఖ రంగస్థల కళాకారుడు. ఆయన సినిమాల్లోనూ నటించాడు. అంతేకాక పలు సినిమాలలో దర్శకునిగా, నిర్మాతగా పనిచేసారు.
## జీవిత విశేషాలు
ఆయన మే 7 1923 న మహారాష్ట్రలో జన్మించారు. ఆయన ముంబై లోని వీరమాత జిజాబాయి టెక్నలాజికల్ ఇనిస్టిట్యూట్ లో ఇంజనీరింగ్ చదివారు.భెండే ఇండియన్ నేషనల్ థియేటరు నుండి తన నట ప్రస్థానాన్ని ప్రారంభించారు. దూరదర్శన్ లో అనేక లఘు చిత్రాలకు దర్శకత్వం వహించాడు. మరాఠీ చిత్రాలతో పాటు హిందీ, ఇంగ్లీషు సినీ పరిశ్రమలలో కూడా పనిచేసాడు. ఆరు దశాబ్దాలుగా మరాఠీ రంసస్థలంపై తన నటనా ప్రస్థానాన్ని కొనసాగిస్తున్నారు. ఆయన వందలాది మరాఠీ నాటకాలకు నటునిగా, దర్శకునిగా పనిచేసారు. అనేక టెలివిజన్ షోలలోనూ, వాణిజ్య ప్రకటనలలోనూ కనిపిస్తున్న ఈ నటుడు 1954-60 లలో మరాఠీ నాట్యపరిషత్ కు జాయింట్ సెక్రటరీగా ఉన్నారు. ఆయన డా.ఆశా భెండే అనబడే లిల్లీ ఎజెకిల్ ను వివాహం చేసుకున్నారు. ఆమె ప్రముఖ ఇండియన్ జెవిష్ కవి నిస్సిమ్ ఎజెకీల్ యొక్క సోదరి. ఆమె 2010 లో మరణించారు. వారికి ఒక కుమారుడులో భెండే. ఆయన కూడా మరాఠీ నటుడే. ఆయన కూడా 2014 ఏప్రిల్ లో మరణించారు.

## అవార్దులు
ఆత్మారాం భెండేకు నటాచార్య ప్రభాకర్, పజాశేఖర్, రంగభూమి జీవన సాఫల్య పురస్కారం, నాట్యదర్పణ, శంకరరావ్ ఘుణేకర్, నాట్యభూషణ్, చింతామణిరావు కొల్హాట్కర్, నట సామ్రాట్, నానాసాహెబ్ షాటక్, 2006-07లో మహారాష్ట్ర ప్రభుత్వంవారి రాజ్య సాంస్కృతిక పురస్కారం లభించాయి.
## మరణం
ఆయన పూణె లోని రత్నామెమోరియల్ హాస్పటల్ లో తన 93వ యేట ఫిబ్రవరి 6 2015 న మరణించారు.
## మూలాలు

## ఇతర లింకులు
* IMBD లో ఆయన ప్రొఫైల్

వర్గం:1923 జననాలు
వర్గం:2015 మరణాలు
వర్గం:భారతీయ సినిమా నిర్మాతలు
వర్గం:భారతీయ సినిమా దర్శకులు
వర్గం:మరాఠీ సినిమా నటులు
విద్యా చరణ్ శుక్లా

**విద్యా చరణ్ శుక్లా** భారతదేశ రాజకీయనాయకుడు.కేంద్ర మాజీ మంత్రి. భారత జాతీయ కాంగ్రెస్ నాయకుడు.
## జీవిత విశేషాలు
ఆయన ఆగస్టు 2, 1929లో రాయ్‌పూర్‌లో జన్మించారు. శుక్లా తొమ్మిదిసార్లు లోక్‌సభ సభ్యునిగా ఎన్నికయ్యారు. 1966లో ఆయన ఇందిరాగాంధీ కేబినెట్‌లో హోంశాఖ మంత్రిగా సేవలందించారు. మధ్యప్రదేశ్ రాష్ట్ర తొలి ముఖ్యమంత్రిగా కూడా ఆయన ప్రజలకు తన సేవలందించారు.

ఆయనకు భార్య, ముగ్గురు కుమార్తెలు ఉన్నారు.

## మరణం
ఛత్తీస్‌గఢ్‌లోని బస్తర్ జిల్లాలో కాంగ్రెస్ నేతల ర్యాలీ లక్ష్యంగా మే 252013 న  మావోయిస్టులు జరిపిన కాల్పుల్లో శుక్లాతో పాటు పలువురు కాంగ్రెస్ నేతలు తీవ్రంగా గాయపడ్డారు. ఈ దాడిలో సల్వజుడుం వ్యవస్థాపకుడు మహేంద్ర కర్మతోపాటు పీసీసీ చీఫ్ నందకుమార్ పటేల్‌తోపాటు ఆయన కుమారుడు దినేష్ పటేల్ కూడా సంఘటనా స్థలంలోనే మృతి చెందారు. మొత్తం 29 మంది ఇప్పటి వరకు ఈ సంఘటనలో గాయపడ్డారు. శుక్లా జూన్ 11, 2013 న మరణించారు.

## ఇవికూడా చూడండి

* రాష్ట్రీయ జన్‌తాంత్రిక్ దళ్

## మూలాలు

## ఇతర లింకులు
* Profile on Loksabha website

వర్గం:1929 జననాలు
వర్గం:2013 మరణాలు
వర్గం:మధ్య ప్రదేశ్ ముఖ్యమంత్రులు
వర్గం:భారత జాతీయ కాంగ్రెస్ నాయకులు
వర్గం:2వ లోక్‌సభ సభ్యులు
వర్గం:3వ లోక్‌సభ సభ్యులు
వర్గం:4వ లోక్‌సభ సభ్యులు
వర్గం:5వ లోక్‌సభ సభ్యులు
వర్గం:6వ లోక్‌సభ సభ్యులు
వర్గం:7వ లోక్‌సభ సభ్యులు
వర్గం:8వ లోక్‌సభ సభ్యులు
వర్గం:9వ లోక్‌సభ సభ్యులు
వర్గం:10వ లోక్‌సభ సభ్యులు
వర్గం:పార్టీలు ఫిరాయించిన రాజకీయ నాయకులు